Meriah & Sesak, Tular Foto-Foto Dipercayai Sambutan Tahun Baru Di Wuhan, Tempat Munculnya COVID-19

Viral gambar-gambar orang ramai bersesak-sesak dipercayai di Wuhan China, dimana COVID-19 pertama kali dikesan.

Menurut laporan CNN, gambar-gambar berkenaan diambil ketika orang ramai keluar beramai-ramai untuk menyambut ambang Tahun Baru 2021.

Secara tradisinya, warga Wuhan akan berkumpul di depan Hankow Customs House, salah satu pusat tumpuan orang ramai untuk berkumpul setiap kali sambutan Tahun Baru diadakan.

Dibangunan berkenaan terdapat satu jam yang mana orang ramai yang datang berkumpul di situ akan bersama-sama mengira detik menuju 12 malam.

Apabila melangkah ke tahun baru, orang ramai akan melepaskan belon keudara dan melaungkan ‘Selamat Tahun Baru’.

Bagaimanapun, sambutan tahun ini turut menyaksikan kehadiran besar anggota polis bagi mengawal keadaan.

Malah, CNN turut memaklumkan bahawa anggota polis dilihat bertungkus-lumus mengarahkan orang ramai mematuhi SOP dan memakai pelitup muka.

Wuhan sebelum ini dikenakan temoh perintah berkurung yang ketat selepas menyaksikan ribuan terkorban dan ribuan lagi dijangkiti wabak COVID-19.

Berikut adalah foto-foto sambutan yang tular.


Sabah Kembali Catat Kluster Baharu – Masidi

KOTA KINABALU : Hampir dua bulan tidak merekodkan kluster, Sabah semalam kembali mencatatkan kluster baharu iaitu Kluster Jalan Segama Lahad Datu melibatkan seorang pelajar lelaki di sebuah sekolah menengah di Lahad Datu.

Menteri Kerajaan Tempatan dan Perumahan Sabah Datuk Seri Masidi Manjun berkata kluster institusi pendidikan melibatkan pelajar tingkatan empat itu disahkan positif COVID-19 pada 18 April lepas.

“Saringan kontak rapat mendapati 38 pelajar lagi telah dijangkiti, menjadikan jumlah yang positif seramai 39 orang dan mereka telah diasingkan untuk rawatan selanjutnya,” katanya dalam kenyataan di sini malam ini.

Masidi yang juga jurucakap rasmi COVID-19 negeri berkata berikutan kluster baharu itu, jumlah kes positif COVID-19 hari ini bertambah kepada 149 kes menjadikan jumlah kumulatif sebanyak 370,366 kes dengan satu kematian.

Selain itu jumlah daerah yang mencatatkan pertambahan kes baharu juga meningkat kepada 17 daerah hari ini berbanding lapan daerah semalam.

“Seramai 141 orang daripada 149 pesakit baharu hari ini adalah dalam kategori satu dan kategori dua, empat orang dalam kategori tiga, dua orang dalam kategori empat, dan seorang pesakit dalam kategori lima manakala satu lagi kes melibatkan kematian di Sandakan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salleh Saran 3 Kaedah Untuk Sabah Gandakan KDNK Tahun Depan

KOTA KINABALU: Ahli Dewan Undangan Negeri (ADUN) Usukan, Salleh Said Keruak menyarankan kerajaan Sabah memfokuskan tiga kaedah dalam usaha menggandakan keluaran dalam negara kasar (KDNK) pada tahun depan.

Berdasarkan populasi dan pendapatan per kapita Sabah sekarang, katanya, KDNK perlu dinaikkan kira-kira dua kali ganda atau 100% kepada lebih RM200 bilion.

Ketika membahas Bajet Sabah 2022 di Dewan Undangan Negeri hari ini, beliau berkata, inisiatif pertama daripada tiga kaedah itu ialah mendapatkan pelaburan berimpak besar, sama ada domestik atau asing.

“Kedua, perhebatkan aktiviti ‘downstreaming’ dan terakhir menjadikan Sabah mesra perniagaan dan memudahkan kemasukan pelabur asing ke Sabah, sama ada dari Semenanjung ataupun negara lain.

“Kita perlu memudahkan pemindahan kilang besar ke Sabah, sama ada dari Semenanjung ataupun negara asing. Dalam konteks itu, saya menyambut baik Pelan Pembangunan Ekonomi Sabah Maju Jaya (SMJ), yang mana kerajaan negeri ingin menarik lebih banyak pelaburan berimpak tinggi.”

Salleh turut menekankan kepentingan autonomi ekonomi untuk Sabah, di mana semua aspek keputusan berkaitan pematuhan undang-undang, dasar pelaburan, kelulusan dan promosi pelaburan serta promosi eksport sepatutnya dibuat kerajaan negeri.

Bekas Ketua Menteri Sabah itu berkata, langkah itu mampu meningkatkan kecekapan pengurusan dan menyokong aktiviti pelaburan serta eksport.

Katanya, pemerkasaan dasar pelaburan dan taman industri turut memainkan peranan penting kepada Sabah.

“Kita perlu meningkatkan pembolehdaya ekonomi atau ‘economic enablers’ dengan perkhidmatan strategik lain, seperti perkhidmatan kesihatan dan pendidikan bertaraf dunia. Ini turut menjadi antara perkara penting yang boleh menarik minat pelaburan asing ke dalam Sabah.”


Semua Barangan Terjejas Di Metrojaya Suria Sabah Diganti Baharu

KOTA KINABALU: Selepas gambar barangan kulit dan pakaian di kedai Metrojaya Suria Sabah tular di laman sosial semalam, pihak Metrojaya cawangan Sabah mengesahkan barangan yang didapati berkulat tersebut telah pun digantikan dengan stok baharu.

Ketua Pemasaran Kumpulan The MUI Group, Karen Mak berkata, perkara itu berlaku selepas pihaknya  menutup operasi sejak 18 Mac, namun barangan terjejas itu sudah pun diganti dengan stok baharu.

“Kita telah menutup operasi selama hampir dua bulan sejak 18 Mac lalu, selari dengan arahan kerajaan dalam penguatkuasaan Perintah Kawalan Pergerakan (PKP).

“Walau bagaimanapun, semua barangan yang terjejas sudah dikeluarkan daripada rak pameran dan digantikan dengan stok baharu,” katanya.

Sementara itu, Karen menyatakan pihaknya turut memberi jaminan bahawa kakitangan mahupun pelanggan boleh membeli belah dengan selamat di premis terbabit.

Jelasnya, pihaknya telah mengambil langkah pencegahan yang diperlukan mengikut panduan pencegahan Covid-19 yang dikeluarkan oleh Majlis Keselamatan Negara (MKN).

“Semua kakitangan juga giat melakukan kerja pembersihan dan mengemas semula barangan bagi memastikan pelanggan yang datang sentiasa berada dalam keadaan selesa,” katanya.

Tambahnya, Metrojaya Suria Sabah dijangka beroperasi semula pada hari ini.


Bekas Presiden Mesir Hosni Mubarak Meninggal Dunia

PETALING JAYA: Bekas presiden Mesir, Hosni Mubarak yang digulingkan oleh tentera pada 2011 meninggal dunia di Kaherah pada usia 91 tahun, kata laporan BBC.

Mubarak memegang jawatan itu selama 3 dekad sebelum pemberontakan popular melanda Mesir.

Beliau didapati bersalah atas keterlibatan dalam pembunuhan penunjuk perasaan semasa revolusi. Pensabitan itu diterbalikkan dan beliau dibebaskan pada Mac 2017.

Kematian beliau disahkan media rasmi hari ini. Sebelum itu, laman Al-Watan melaporkan beliau meninggal dunia di sebuah hospital tentera.

Mubarak menjalani pembedahan pada hujung Januari. Anak lelakinya, Alaa pada Sabtu berkata Mubarak dimasukkan ke unit rawatan rapi.


Kerajaan Negeri Lulus RM400,000 Untuk Persatuan Kebudayaan Lundayeh Sabah

SIPITANG: Kerjaan negeri meluluskan peruntukan berjumlah RM400,000 buat Persatuan Kebudayaan Lundayeh Sabah melaksanakan aktiviti khususnya dalam usaha memartabatkan warisan budaya untuk generasi akan datang.

Perkara itu diumumkan oleh Ketua Menteri, Datuk Seri Mohd Shafie Apdal yang mahu keunikan serta keistimewaan budaya kaum Lundayeh terus dipelihara seperti dilakukan oleh kaum dan etnik tempatan lain di Sabah.

“Usaha memartabatkan budaya nenek moyang harus menjadi satu kebanggaan untuk diwarisi oleh anak cucu kita pada masa akan datang.

“Salah satu langkah yang kita lihat ialah penganjuran Festival Irau Rayeh Lundayeh Sabah yang mengetengahkan budaya kaum Lundayeh kepada pengunjung,” katanya kepada pemberita selepas merasmikan Festival Irau Rayeh Lundayeh Sabah Kali Ke-14 di sini hari ini.

Program itu turut dihadiri Menteri Pelajaran dan Inovasi, Datuk Dr Yusof Yacob; Menteri Luar Bandar, Datuk Ewon Benedict dan Presiden Persatuan Kebudayaan Lundayeh Sabah Datuk Pengiran Lalung.

Dalam pada itu, Mohd Shafie berkata kerajaan negeri juga mahu warisan budaya setiap etnik di Sabah dijaga dan dipelihara dengan sebaiknya.

Beliau seterusnya menggalakkan persatuan kebudayaan setiap kaum di negeri ini bekerjasama rapat dengan pihak Lembaga Pelancongan Sabah (STB) bagi membolehkan usaha mempromosikan budaya kaum Lundayeh dilaksana dengan lebih berkesan.

Katanya langkah itu secara tidak langsung dapat menarik kehadiran lebih ramai pengunjung untuk mengenali dengan lebih dekat kepelbagaian budaya dan kaum yang terdapat di Sabah khususnya masyarakat Lundayeh. – SabahNewsToday


Sabah Harus Dapat Lebih Peruntukan Akibat Covid-19

KOTA KINABALU: Bekas timbalan ketua menteri Sabah, Christina Liew berkata, negeri itu berhak mendapat lebih banyak peruntukan dalam Belanjawan 2021.

Liew, yang juga ahli Parlimen Tawau, berkata Sabah, yang kaya dengan sumber, tetapi juga salah sebuah negeri termiskin dalam negara, ialah sebahagian daripada persekutuan dan Malaysia tidak akan wujud tanpa penyertaannya.

“Sabah menerima RM5.2 bilion di bawah Belanjawan 2020. Kali ini, Sabah memerlukan lebih banyak peruntukan memandangkan pandemik Covid-19 belum berakhir dan masih menular serta mengorbankan lebih banyak nyawa.

“Pada dasarnya, pengagihan bantuan makanan amat diperlukan buat masa ini, bukan hanya untuk B40 dan golongan kumpulan kurang bernasib baik lain, tetapi juga untuk meringankan penderitaan keluarga yang terkesan dengan gelombang ke-3 jangkitan.

“Berdasarkan keadaan ini, fokus kita perlu disasarkan pada usaha membendung wabak sambil berusaha memulihkan ekonomi dalam tempoh perintah kawalan pergerakan bersyarat,” katanya dalam kenyataan hari ini sambil menambah orang Sabah mengharapkan belanjawan berorientasikan rakyat dan berpusatkan pembangunan.

Selain itu, ketua PKR Sabah itu turut menggesa kerajaan persekutuan mempertimbangkan untuk mengagihkan dana kepada semua ahli Parlimen tanpa mengira mereka dari kerajaan, pembangkang mahupun bebas.

Beliau berkata, ini dapat membantu mereka membantu rakyat di kawasan masing-masing.

“Kami semua ialah wakil rakyat terpilih dengan peranan dan tanggungjawab, tanpa mengira status politik kami.

“Mengetepikan peruntukan untuk kawasan pembangkang sama dengan tindakan menghukum pengundi yang juga pembayar cukai dan berhak mendapat dana persekutuan untuk pembangunan.” –FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Lelaki Pakistan Terima RM1,000 Adalah Bantuan BPN

KOTA KINABALU: Parti Warisan Sabah (Warisan) Bahagian Tawau membuat satu laporan polis berhubung penularan sebuah video menunjukkan seorang lelaki Pakistan mengucapkan terima kasih kepada pimpinan kerajaan selepas menerima bantuan.

Laporan tersebut dibuat Ketuanya, Abdul Salip Ejal di Ibu pejabat Polis Daerah (IPD) Tawau bagi memberi penjelasan tentang perkara sebenar sebelum video berkenaan disalah erti oleh mana-mana pihak.

Dalam laporannya, Abdul Salip menafikan bantuan RM1,000 yang diterima isteri lelaki tersebut yang merupakan rakyat Sabah adalah daripada Kerajaan Sabah sebaliknya wang itu merupakan Bantuan Prihatin Nasional (BPN) yang disediakan Kerajaan Persekutuan.

“Di sini saya ingin memperbetulkan perkara yang sebenar iaitu bantuan diberikan oleh kerajaan negeri adalah berupa barangan makanan sahaja.

“Wang sebanyak RM1,000 yang dimaksudkan adalah Bantuan Prihatin Nasional. Penerima bantuan daripada kerajaan ini adalah isteri kepada warga Pakistan tersebut,” katanya.

Video berdurasi 59 saat itu menunjukkan lelaki berkenaan yang memperkenalkan diri sebagai Sadiq Shah menunjukkan beberapa jenis barangan makanan yang diberikan kerajaan negeri melalui isterinya.

Lelaki tersebut mengucapkan terima kasih kepada Ketua Menteri, Pengarah Unit Pemimpin Pembangunan Masyarakat (UPPM) dan Ketua Bahagian Tawau atas sumbangan berkenaan dan turut mengakui menerima bantuan RM1,000.

Bantuan RM1,000 tersebut adalah BPN yang disediakan Kerajaan Persekutuan kepada isi rumah rakyat Malaysia bagi kategori M40 yang terjejas akibat Perintah Kawalan Pergerakan (PKP).

Barangan makanan pula adalah bantuan yang disediakan kerajaan negeri kepada semua isi rumah memerlukan di Sabah bagi meringankan beban mereka sepanjang tempoh PKP.

Abdul Salip berkata, beliau berharap laporan itu dapat memperbetulkan keadaan agar masyarakat tidak terkeliru dengan bantuan yang diberikan.

“Oleh itu laporan polis ini dibuat untuk memperbetulkan kenyataan yang tular di media sosial agar masyarakat di luar tidak keliru dengan bantuan yang diberikan oleh kerajaan negeri,” katanya.

Sementara itu, lelaki Pakistan tersebut dilihat turut hadir ketika membuat laporan untuk memberi penjelasan kepada pihak berkuasa.- BorneoToday


Jabatan Kesihatan Sabah Nafi Tempatkan Petugas ‘Junior’ Di Hospital Queen Elizabeth

PETALING JAYA: Jabatan Kesihatan Negeri Sabah (JKNS) hari ini menafikan laporan mendakwa jururawat ditugaskan di Sabah perlu menjalani tempoh kuarantin 1 hingga 2 minggu setibanya di negeri itu.

Pengarah Kesihatan Sabah Dr Christina Rundi berkata, petugas kesihatan yang diarah bertugas di Sabah sama ada dari luar atau dalam negeri tetap perlu menjalani ujian RT-PCR, sebelum bertolak ke tempat bertugas dan yang mempunyai keputusan negatif sahaja dibenarkan melapor diri di tempat bertugas sementara, sebagai pasukan bantuan.

“Namun, mereka perlu menjalani kuarantin dan ujian RT-PCR sekembalinya dari bertugas di luar daerah. Bagi pasukan bantuan yang ditugaskan di Hospital Queen Elizabeth (HQE), mereka akan diberi orientasi selama 1 hari berkaitan struktur dan organisasi tempat kerja serta kawalan infeksi di tempat kerja.

“Mereka kemudian akan mula bertugas pada keesokan harinya,” katanya dalam kenyataan hari ini.

Terdahulu, dalam laporan memetik aduan seorang petugas kesihatan di Sabah mendakwa, kekurangan tenaga kerja merupakan masalah paling besar dihadapi hospital negeri itu dalam menangani wabak Covid-19.

Doktor perubatan yang tidak mahu dinamakan itu mendakwa, walaupun sejumlah jururawat dari Semenanjung dikerah ke Sabah, namun ia masih belum dapat menyelesaikan masalah itu.

Selain mendakwa petugas kesihatan yang tiba di Sabah perlu dikuarantin selama 1 atau 2 minggu, doktor berkenaan turut mendakwa kebanyakan petugas kesihatan yang dihantar masih “junior” dan tiada pengalaman.

Pada masa sama, memandangkan terdapat keperluan mendesak, HQE sudah menambah bilangan katil di unit rawatan rapi (ICU) dan sejumlah 31 jurulatih terlatih yang mempunyai latihan rawatan rapi sudah ditugaskan di unit tersebut.

“Tidak ada jururawat terlatih junior yang ditempatkan di unit rawatan rapi HQE,” katanya.

Menjawab dakwaan tekanan mental dihadapi kakitangan kesihatan, Christina berkata sepanjang tempoh siasatan dijalankan, semua pegawai perubatan dan pakar perubatan di Unit Anaesthesia HQE bekerja dalam suasana kondusif dan berupaya memikul beban kerja.

“Ketua jabatan sudah mengingatkan warga kerja jabatan untuk saling menjaga sesama mereka dan memaklumkan kepada ketua jabatan atau kaunselor yang ditugaskan untuk jabatan tersebut jika mereka menghadapi masalah kerja membebankan,” katanya.

Beliau berkata, sejak peringkat awal Covid-19, setiap daerah di Sabah sudah menubuhkan pasukan “Mental Health Pyschosocial Support” untuk memberi sokongan mental dan emosi kepada mereka yang terkesan oleh Covid-19, termasuklah petugas kesihatan di lapangan dan hospital.

Christina turut menjawab dakwaan dalam laporan Sabah Today, yang menyatakan pesakit dihantar pulang oleh HQE kerana ketiadaan katil di hospital tersebut.

“Siasatan terhadap kejadian ini dan punca kematian masih dijalankan pihak hospital dan Pejabat Kesihatan Daerah Putatan. Kini, terdapat 2 hospital yang merawat pesakit Covid-19 di Kota Kinabalu iaitu HQE, dengan 456 katil dan Hospital Wanita dan Kanak-Kanak Likas dengan 117 katil,” katanya.

Katanya, HQE sendiri sudah melipat gandakan usaha menangani keperluan mendesak akibat peningkatan kes Covid-19 setiap hari. Malah, bilangan katil untuk penjagaan rawatan rapi daripada 16 katil sedia ada sudah ditambah kepada 40.

“KKM sudah menggerakkan sejumlah 288 jururawat terlatih bertugas di HQE dan daripada jumlah ini, seramai 88 orang mempunyai ‘post basic’ rawatan rapi. HQE juga sudah menyusun semula fungsi wad di hospital tersebut untuk menambah bilangan katil bagi merawat pesakit Covid-19,” katanya.

Katanya, sehingga semalam masih terdapat 76 katil kosong di HQE dan 71 katil kosong di semua pusat kuarantin dan rawatan koronavirus (Covid-19) untuk kes berisiko rendah (PKRC).

“Beberapa PKRC tambahan di Kota Kinabalu dikenalpasti dan sedang dalam proses penyediaan untuk beroperasi. JKNS akan terus berusaha memastikan perkhidmatan hospital dapat menampung keperluan tambahan mendesak akibat peningkatan kes Covid-19,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangka Hayat Luput, Jentera Lebih Muatan Punca Jalan Di Sabah Kerap Rosak

KOTA KINABALU: Jangka hayat jalan yang luput dan kehadiran jentera lebih muatan adalah antara faktor utama jalan raya di Sabah kerap mengalami kerosakan.

Pengarah Kerja Raya Sabah, Ali Ahmad Hamid berkata, kerja penyelenggaraan memang dilakukan di jalan terbabit, namun kadangkala mereka menghadapi kekangan dari segi peruntukan.

“Kita tidak nafikan kadang-kadang kualiti pembinaan satu isu juga, tidak dipantau dengan baik. Itu kita akui menyumbang kepada cepatnya jalan raya itu rosak.

“Tetapi isu lebih penting yang saya nampak, terutama sekali di luar bandar (jalan raya) cepat rosak disebabkan aktiviti lebih muatan.

“Kadang-kadang kita nampak (muatan lori) kelapa sawit tinggi menggunung, ada juga jalan raya kita dilalui oleh (lori) balak, ini menyebabkan jalan cepat rosak,” katanya dalam video temu bual Berita TV JKR Sabah.

Ali berkata, kekuatan jalan raya bergantung kepada kekuatan struktur lapisan batu, iaitu “sub base” dan “road base”.

Katanya, struktur lapisan batu terbabit tidak mempunyai tanah, namun sekiranya kenderaan lebih muatan melalui jalan raya itu, tanah di bawah lapisan akan naik ke atas dan seterusnya menyebabkan struktur jalan menjadi lemah.

“Apabila timbul isu lebih muatan, ini akan memendekkan jangka hayat jalan raya. Jadi kita menyeru pihak tertentu, khususnya pihak berwajib supaya melihat isu ini, kita harus bekerja sebagai satu pasukan sama ada JPJ (Jabatan Pengangkutan Jalan), polis atau JKR.

“Begitu juga di peringkat kampung dan pengusaha sawit, harap mereka juga akan beri kerjasama. Kadang-kadang kita lihat tayar dia (lori) kecil, tapi hasil sawit tinggi menggunung,” katanya.

Sementara itu, Ketua Penolong Pengarah Cawangan Pengawasan dan Pemantauan, Mohd Shamsul Nizam Abd Wahid berkata, keadaan sama juga berlaku di jalan Batu 32 sehingga Telupid yang sering menjadi aduan pengguna jalan raya.

Bagaimanapun katanya, projek membina jalan baharu giat dilaksanakan dan pengguna akan dapat menikmati jalan lebih selesa serta selamat dalam tempoh 18 bulan dari sekarang.

“Jalan-jalan ini sebenarnya menghadapi jangka hayat yang sudah luput. Jadi kaedah penyelenggaraan ketika ini tidak begitu berkesan, ia perlu dibina semula.

“Peruntukan untuk penyelenggaraan agak terhad, kita tidak mahu membazir duit untuk itu sebab dalam tempoh dua atau tiga tahun, kita akan mempunyai sebatang jalan yang selesa dan lebih selamat.

“Strategi kita ialah menyiapkan jalan baharu di sebelah dalam tempoh 18 bulan, seterusnya membina jalan di sebelah lagi, jadi dalam tempoh dua hingga tiga tahun, kita akan ada tiga laluan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dibunuh tolak hantaran lembu

JUBA: Seorang wanita dibelasah mati oleh abang-abangnya kerana menolak lamaran seorang lelaki yang menawarkan keluarganya 40 lembu sebagai hantaran perkahwinan di Sudan Selatan.

Menteri Penerangan di Eastern Lakes, Taban Abel berkata, Nyaluk Magorok, 20, dihukum abang-abangnya dalam kejadian di Yirol selepas berkeras tidak mahu mengahwini calon pilihan keluarga itu.

Dia memberitahu Radio Tamazuj, ibu bapa Nyaluk mahu memaksanya mengahwini lelaki berkenaan kerana tawaran 40 lembu sebagai hantaran. Susulan itu, katanya, semua ahli keluarga yang bertanggungjawab atas kematiannya termasuk ayahnya kini ditahan.

“Bapanya yang mengarahkan anak perempuannya dibunuh kerana enggan berkahwin,” katanya.

“Perbuatan tidak bertamadun ini memerlukan campur tangan segera kerajaan. Ini kejadian kedua seperti itu. Tahun lalu, seorang wanita muda dipukul mati ayahnya sendiri selepas mengandung luar nikah,” katanya. – Agensi


Ibu Kecewa Anak Sepatutnya Hadir SPM Ditahan Kerana Dadah

KUDAT: Seorang pelajar lelaki sepatutnya menduduki peperiksaan Sijil Pelajaran Malaysia (SPM) hari ini namun apa yang berlaku sebaliknya apabila dia ditahan Agensi Anti Dadah Kebangsaan (AADK) dalam Ops Cegah di sebuah taman perumahan di daerah ini, awal pagi tadi.

Lebih pilu, ibunya yang mengetahui kejadian itu menangis hingga bertindak menampar anaknya menyebabkan pegawai AADK yang melihat situasi turut sedih sebelum menenangkan keadaan.

Ketua AADK Kudat, Fazilawati Aji berkata remaja lelaki berusia 17 itu ditahan dalam operasi yang bermula jam 12 tengah malam dan berakhir kira-kira jam 5 pagi tadi.

“Pelajar itu ditahan di sebuah taman perumahan dan hasil saringan awal air kencing dia didapati positif dadah syabu. Dia turut mengaku baru menghisap syabu.

“Ibunya yang dimaklumkan mengenai perkara itu kemudian datang ke pejabat AADK Kudat lalu menangis melihat anaknya yang sepatutnya menduduki peperiksaan SPM hari ini, tetapi ditahan kerana terbabit penyalahgunaan dadah,” katanya ketika dihubungi.

Fazilawati berkata pihaknya turut menahan 12 lagi individu termasuk seorang wanita kerana didapati terbabit dalam aktiviti penyalahgunaan dadah.

“Semua mereka berusia 17 hingga 40 tahun ditahan di beberapa kawasan kampung di daerah ini iaitu Kampung Langkon, Bengkongan, Tandak dan Taman WTK.

“Hasil ujian air kencing mendapati semua mereka positif dadah jenis syabu,” katanya.

Menurutnya, pelajar lelaki itu bersama 12 lagi suspek dibawa ke pejabat AADK Kudat untuk disiasat mengikut Seksyen 3(1) Akta Penagih Dadah (Rawatan & Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK kudat di talian 088611757 atau tampil ke mana-mana pejabat AADK berhampiran.

“Operasi itu membabitkan seramai 15 anggota AADK Kudat dan AADK Negeri yang diketuai oleh Erwan Roslan,” katanya.


Lumba Haram, 2 Remaja Maut Motosikal Bertembung

TAWAU: Dua remaja lelaki maut selepas motosikal ditunggang mereka terbabit kemalangan haram di landasan Lapangan Terbang Lama Tawau, dekat sini, petang semalam.

Dalam kejadian 5.30 petang itu, mangsa berusia 16 dan 15 tahun meninggal dunia di lokasi kejadian.

Ketua Polis Daerah Tawau, Asisten Komisioner Peter Umbuas berkata, siasatan awal mendapati kemalangan berlaku apabila kedua-dua motosikal bertembung dari arah bertentangan.

“Selain tidak memiliki lesen, ketika kejadian kedua-dua penunggang juga tidak memakai topi keledar dan mereka disyaki terbabit dalam aktiviti lumba haram,” katanya dalam kenyataan media di sini, hari ini.

Peter berkata, pihaknya sedang mengesan pemilik sebenar motosikal yang terbabit dalam kemalangan itu kerana alamat pemilik berdaftar adalah di Semporna.

Katanya, ujian saringan Covid-19 mengesahkan seorang mangsa didapati positif virus itu.

“Sampel darah mereka diambil untuk dianalisa dan proses bedah siasat dijalankan bagi mengetahui punca kematian.

“Siasatan lanjut dijalankan mengikut Seksyen 41(1) Akta Pengangkutan Jalan 1987,” katanya.

Terdahulu, tular di media sosial rakaman menunjukkan kejadian kemalangan membabitkan dua motosikal dengan kedua-dua mangsa masing-masing terbaring di jalan.

Difahamkan, sebelum ini lokasi kejadian kerap digunakan untuk aktiviti dan penganjuran sukan permotoran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Kampung Di Sabah Ambil Inisiatif Lakukan Sekatan Jalan Sepanjang Tempoh PKP

KOTA KINABALU, 27 Mac: Penduduk kampung di Sabah mula mengambil inisiatif sendiri melakukan sekatan di jalan masuk kampung masing-masing sebagai usaha memerangi penularan wabak COVID-19 sepanjang tempoh pelaksanaan Perintah Kawalan Pergerakan (PKP).

Tinjauan Bernama mendapati kebanyakan kampung telah meletak papan tanda atau kain rentang yang memberi amaran dan larangan keluar masuk penduduk di kawasan terbabit.

Selain itu, tinjauan di beberapa kampung mendapati ada penduduk sedang berkawal dan memantau setiap pergerakan keluar masuk kenderaan.

Orang luar yang memasuki kampung akan ditahan dan tidak dibenarkan masuk jika tidak mempunyai alasan munasabah atau keperluan mendesak, kata Mawie Sahak, 30, yang berkawal di jalan masuk Kampung Lapasan, Telipok dekat sini hari ini.

“Kami telah diarahkan oleh ketua kampung untuk melakukan sekatan jalan raya sebagai usaha membantu pihak berkuasa mengurangkan pergerakan orang ramai sepanjang tempoh PKP.

“Kami berharap usaha ini dapat mengekang penyebaran wabak COVID-19 ke kampung-kampung,” katanya sambil menambah bahawa penduduk kampung yang tinggal di bandar juga tidak dibenarkan balik ke kampung itu sebelum PKP berakhir.

Sementara itu, Ketua Kampung Pinagon Baru, Kiulu Martin Lotupas berkata beliau turut mengambil inisiatif untuk meletak kain rentang di laluan masuk bagi memastikan tiada orang luar memasuki kampung berkenaan sepanjang tempoh PKP.

“Selain itu, saya juga telah mengeluarkan surat arahan kepada penduduk kampung yang tinggal di bandar agar tidak balik ke kampung sepanjang perintah ini dikuatkuasakan.

“Kita tidak tahu sama ada mereka bebas daripada jangkitan COVID-19 atau tidak. Oleh itu, adalah lebih baik kita menguatkuasakan arahan yang dikeluarkan oleh kerajaan,” katanya.


Polis Sabah Rampas Ubat Herba Tradisional Dipercayai Diseludup Bernilai RM15.6 Juta

KOTA KINABALU, 3 Sept: Polis Sabah berjaya merampas pelbagai jenis ubat herba tradisional dianggarkan bernilai antara RM2.5 juta hingga RM15.6 juta dalam serbuan yang dijalankan disebuah premis di Jalan Tuaran pada 28 Sept lalu.

Pesuruhjaya Polis Sabah Datuk Omar Mammah berkata dalam serbuan yang dijalankan pada jam 11 pagi itu, polis merampas sebanyak 398 kotak yang mengandungi 240,000 botol pil herba untuk kesihatan yang dipercayai diseludup daripada negara luar.

“Daripada maklumat yang diterima, premis berkenaan digunakan untuk menyimpan dan menjual ubat-ubat seludup untuk diedarkan di daerah Kota Kinabalu dan kawasan sekitar,” katanya pada sidang media, di sini hari ini.

Beliau berkata polis turut menahan 12 individu warga tempatan termasuk seorang wanita dalam premis berkenaan yang berumur antara 21 hingga 65 tahun.

Katanya kes disiasat dibawah Akta Kastam 1967 iaitu barang yang tidak mempunyai pengisytiharan sah pembayaran cukai daripada kastam.

Sementara itu mengulas mengenai perkembangan tiga warga Indonesia yang diculik dari perairan Geem Reef, Tambisan Lahad Datu pada 23 Sept lalu, Omar berkata penculik telah membuat panggilan telefon kepada ahli keluarga mangsa dan majikan untuk meminta wang tebusan.

Omar berkata panggilan itu dibuat dua hari selepas kejadian bagaimanapun jumlah wang yang diminta tidak dapat dipastikan.

“Difahamkan  suspek telah membuat panggilan kepada ahli keluarga salah seorang mangsa di Indonesia dan mengarahkan menguruskan pembayaran wang tebusan untuk ketiga-tiga mangsa tetapi suspek belum menyatakan jumlah yang perlu dibayar,” katanya.


Sabah Berupaya Sedia RM670 Juta Bantuan Covid-19

KOTA KINABALU: Tuduhan demi tuduhan dilemparkan untuk memperlihatkan ekonomi Sabah di bawah kerajaan Warisan menjunam jatuh.

Jika ekonomi Sabah merundum, bagaimana kerajaan Sabah mampu menyediakan dana RM 670 juta bagi bantuan Covid-19, kata Ketua Menteri Datuk Seri Panglima Mohd Shafie Apdal.

Katanya, Tan Sri Muhyiddin Yassin turut menuduh kerajaan Sabah tidak buat kerja semasa Covid-19.

“Semua YB kita bagi peruntukan untuk berikan bekalan makanan untuk rakyat. Bantuan kepada pemandu teksi, lori, nelayan, polis dan petugas kesihatan turut diberikan.

“Kerajaan Sabah memperuntukkan RM1 juta kepada polis dan petugas kesihatan. Hampir RM10juta dibelanjakan untuk petugas barisan hadapan. Mana ada kerajaan Johor berikan anggota polis RM1 juta?

“Itupun Najib cakap, kita tidak susun ekonomi dengan baik,” katanya semasa berucap dalam Ceramah Umum bersama pemimpin dan calon Warisan Plus, di Lido Square, hari ini.

Presiden Parti Warisan Sabah (Warisan) ini berkata, berikutan pandemik Covid-19, bukan hanya ekonomi Sabah yang menurun, ekonomi negara Amerika Syarikat, India, Jepun juga merundum disebabkan Covid-19.

Namun, itu bukan bermakna Sabah akan muflis, jadi rakyat jangan bimbang kerana pengurusan kewangan negeri ini masih baik.

Disamping itu, Mohd Shafie turut mengingatkan pengundi Sabah agar berpadu dan undilah untuk generasi akan datang.

Ingatlah duit yang diberikan untuk memancing undi tidak akan mampu bertahan lama. Jika kerajaan Barisan Nasional (BN) bagi duit yang nilainya tidak seberapa. Tapi, dibawah Warisan, kerajaan berikan tanah yang nilainya jauh lebih besar daripada BRIM.

Menerusi Bantuan Covid-19, secara keseluruhan kerajaan Warisan menyediakan RM910 juta bagi bantuan Covid-19.

Untuk fasa satu sebanyak RM670juta diperuntukkan manakala, dibawah pakej Sabah New Deal, sejumlah RM240juta lagi diperuntukkan untuk pembangunan sektor ekonomi di negeri ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan bercadang perkenal cukai baharu

KUALA LUMPUR: Kerajaan bercadang untuk memperkenalkan cukai baharu bagi menjana hasil negara dalam usaha membayar hutang negara yang tinggi, kata Tun Dr Mahathir Mohamad.

Perdana Menteri berkata, kerajaan juga mempertimbangkan untuk melepaskan aset negara seperti tanah bagi mengurangkan beban untuk membayar hutang yang ditinggalkan oleh kerajaan terdahulu.

“Ia cukai yang berbeza tetapi akan mengurangkan beban rakyat. Inilah tujuannya…untuk bayar hutang kerajaan,” katanya ketika ditemui media selepas menyampaikan ucaptama sempena Forum Malaysia Dalam Era Baharu anjuran RHB, Maybank dan CIMB di sini, hari ini.

Ketika berucap pada forum berkenaan, Dr Mahathir berkata, kerajaaan perlu melepaskan akses baharu bagi mendapatkan dana untuk menyelesaikan krisis hutang negara.

“Dalam situasi yang sebenar, duit digunakan untuk melabur dan mendapatkan dividen dan kita tahu duit itu dilaburkan di mana. Jika kita tahu duit itu di mana dilaburkan, sekarang kita tidak tahu di mana wang itu berada. Sebab itu kita kena cari sumber lain.

“Ada cadangan supaya kerajaan melepaskan aset seperti tanah dan menjualnya kepada pelabur tempatan. Hasil daripada pembangunan itu, ia akan disalurkan kembali kepada kerajaan,” katanya.

Beliau turut yakin Malaysia mampu bangkit kembali daripada krisis kewangan ketika ini yang hampir sama pernah dihadapi negara pada tahun 1997/1998.

“Krisis 1997/98 kita cari solusi sendiri dan sekarang situasi agak sama. Bila mata wang rendah, ekonomi juga perlahan. Masalah ketika ini ialah kita perlu cari duit untuk bayar hutang yang besar oleh kerajaan sebelum ini.

“Kita yakin kita mampu atasi krisis ini kerana kita sudah tempuhi dan berjaya tangani masalah itu sebelum ini,” katanya.

Dalam pada itu, Dr Mahathir mahu forum yang diadakan pada hari ini mampu menyumbang idea kepada pembentukan dasar kerajaan dan Malaysia kembali menjadi Harimau Asia yang digeruni di rantau ini.

“Dalam lawatan saya ke Amerika Syarikat (AS) dan United Kingdom (UK) sebelum ini, kita telah berjaya menarik minat pelabur di sana untuk datang ke Malaysia.

“Saya pasti masa itu akan tiba dan ia akan meningkatkan pertumbuhan ekonomi negara dan merapatkan jurang hutang negara,” katanya.

Beliau turut menzahirkan rasa kecewa terhadap pentadbiran kerajaan sebelum ini.

“Saya kecewa terhadap pentadbiran pengurusan kewangan kerajaan terdahulu dan kerja yang perlu dilakukan untuk selesaikan masalah yang ditinggalkan,” katanya.


Menagih dan mengedar dadah, vokalis lagu ‘Aishiteru’ berdepan hukuman mati

VOKALIS kumpulan Zivilia yang popular menerusi lagu Aishiteru, Zulkifli ditahan oleh Jabatan Siasatan Narkotik Polis Daerah Metro Jaya kerana didapati menagih dan mengedar dadah.Berita penangkapan itu disahkan sendiri oleh Ketua Jabatan Siasatan Narkotik Polis Daerah Metro Jaya, Kombes Suwondo Nainggolan.Menurutnya, penyanyi lagu Aishiteru itu boleh dikenakan hukuman mati atau penjara sekiranya disabit kesalahan.“Benar, ditangkap. Dengan barang bukti ini yang juga berkait dengan rakannya, Zul boleh dikenakan hukuman mati atau minimum 20 tahun penjara, bergantung kepada kesalahannya,” katanya.Terdahulu, Zul ditahan di apartment Gading River View, Jakarta Utara pada 1 Mac lalu selepas polis menahan beberapa rakannya pada 28 Februari lalu.Zul itu ditahan ketika sedang membungkus dadah jenis syabu seberat 9.5 kilogram dan 24,000 pil ekstasi.Berdasarkan siasatan awal, Zul mengakui baru dua kali mengedar dadah.Selain itu, polis juga memaklumkan, Zul berkemungkinan menjalankan jual beli dadah dari luar negara berdasarkan beberapa barang bukti.Sumber: Tribune News/Kompas


PKP 3.0: Keputusan Lanjutan Diketahui Hari Ini

KUALA LUMPUR: Keputusan sama ada Perintah Kawalan Pergerakan (PKP) 3.0 yang bakal tamat 28 jun ini dilanjutkan atau sebaliknya bakal diketahui hari ini.

Status perkara itu dipercayai akan diketahui melalui pengumuman oleh Menteri Kanan (Keselamatan), Datuk Seri Ismail Sabri Yaakob.

Walaupun berita palsu berkaitan lanjutan PKP 3.0 tular pada Sabtu, namun situasi dan keadaan semasa COVID-19 berdasarkan nilai ambang Pelan Pemulihan Negara (PPN) dilihat tidak memungkinkan negara beralih ke fasa dua.

Jumlah positif COVID-19 melebihi 5,000 kes tiga hari berturut-turut memberi bayangan pelaksanaan PKP fasa pertama bakal disambung lagi.

Berdasarkan PPN, PKP fasa pertama hanya akan berakhir jika purata kes COVID-19 berada di bawah 4,000 kes sehari selama tujuh hari berturut-turut.

Selain itu, penilaian dibuat berdasarkan kapasiti katil di unit rawatan rapi (ICU) perlu mencapai paras 75 peratus ke bawah di samping 10 peratus populasi telah divaksin.

Sekiranya PKP 3.0 disambung 14 hari lagi bermakna tempoh itu akan berakhir pada 12 Julai namun perlu diingatkan seminggu seterusnya umat Islam bakal menyambut Hari Raya Aidiladha.

Ini membuatkan kerajaan berkemungkinan besar akan memanjangkan tempoh PKP sehingga sambutan perayaan itu bagi mengelakkan masyarakat melakukan aktiviti ziarah-menziarahi sekaligus mencetus kluster baharu seperti mana Hari Raya Aildilfitri.

Kementerian Kesihatan Malaysia (KKM) sebelum ini mengesahkan terdapat sebanyak 60 kluster perayaan yang berpunca daripada sambutan Hari Raya Aidilfitri (58 kluster) dan Hari Gawai (dua kluster). – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


930 Babi Mati Akibat Demam Babi Afrika Di Sabah Dilupuskan

PENAMPANG: Sebanyak 930 ekor babi dilupuskan dan mati akibat jangkitan Demam Babi Afrika (ASF) di daerah yang diisytiharkan kawasan wabak ASF di Sabah.

Timbalan Ketua Menteri merangkap Menteri Pertanian dan Perikanan, Datuk Seri Panglima Dr Jeffrey Kitingan berkata, sehingga Selasa, sebanyak 404 ekor babi peliharaan mati dan 387 ekor dilupuskan bagi mengawal penularan wabak ini. Manakala, 139 ekor babi hutan mati akibat virus ASF.

Sehingga kini, enam daerah diisytiharkan kawasan wabak iaitu Pitas, Beluran, Kota Marudu, Lahad Datu, Kinabatangan dan Sandakan.

Beliau turut memberi jaminan bahawa virus ASF ini berada dalam keadaan terkawal dan beberapa aktiviti dijalankan bagi memastikan wabak ini tidak merebak ke daerah lain.

“Jangan susah kerana ASF ini hanya menjangkiti haiwan dan tidak akan menjejaskan manusia.

“Bagaimanapun saya meminta orang ramai agar jangan makan babi hutan buat masa ini, walaupun ia tidak membahayakan manusia tapi, ia berbahaya kepada haiwan,” katanya selepas melawat Sungai Tagal Kampung Rugading, hari ini.

Mengenai aktiviti tagal di kawasan itu, Jeffrey meluluskan sejumlah RM25,000 bagi membina pondok (sulap) bagi memudahkan aktiviti tagal dijalankan di kawasan tersebut.

Katanya, sebanyak 1,000 ekor ikan turut dilepaskan tadi untuk menjayakan aktiviti tagal di sungai tersebut.

Mengulas tentang pendaftaran program vaksinasi di Keningau, Ahli Parlimen Keningau ini berkata, proses pendaftaran di kawasannya berjalan lancar dan usaha turut dilakukan bagi menyebar luas maklumat mengenai kepentingan vaksinasi melalui media dan televisyen.

Katanya, dengan adanya cadangan tarikh akhir pendaftaran vaksinasi, beliau menggalakkan rakyat di negeri ini untuk segera berdaftar sebagai penerima vaksin.

Daerah Pitas merupakan daerah pertama di Sabah diisytiharkan kawasan wabak iaitu pada 23 Feb, setelah beberapa ekor babi ditemukan mati di daerah berkenaan. – BorneoToday


Tetak Dahi & Tangan Isteri Kerana Tidak Puas Hati Ditegur

KOTA KINABALU: Seorang wanita cedera di dahi dan kedua-dua tangannya selepas ditetak dengan parang oleh suaminya dipercayai kerana menegur suspek tidak pergi kerja dalam kejadian di bilik sewa mereka di Kampung Sinulihan, Inanam, di sini, kelmarin.

Dalam kejadian jam 10.28 malam, mangsa berusia 31 tahun dikatakan menegur suaminya kerana tidak pergi kerja selama empat hari selain melarangnya terbabit dalam pengambilan dadah jenis syabu.

Berikutan itu, suspek tidak puas hati dan menuduh mangsa memberitahu hal berkenaan kepada jiran tetangga lalu berlaku pertengkaran sebelum menetak isterinya dengan parang.

Ketua Polis Daerah Kota Kinabalu Asisten Komisioner Habibi Majinji berkata, suspek bertindak mengambil parang dan menetak mangsa namun isterinya itu menahan parang berkenaan menggunakan kedua-dua tangannya.

“Mangsa cedera di kedua-dua belah tangannya. Suspek kemudian melibas parang sekali lagi ke arah mangsa dan terkena pada dahinya.

“Kejadian itu disedari oleh jiran mereka yang meleraikan pergaduhan sebelum menghubungi polis,” katanya ketika dihubungi, hari ini.

Habibi berkata, sepasukan polis yang tiba sebaik menerima maklumat itu bertindak menahan suspek dan merampas senjata jenis parang yang digunakannya.

“Mangsa yang luka dan berlumuran darah dikejarkan ke Hospital Queen Elizabeth I untuk rawatan lanjut. Mangsa menerima beberapa jahitan di tangan kanan dan kiri.

“Suspek berusia 37 tahun didapati positif dadah jenis syabu.

“Siasatan masih diteruskan dan kes disiasat mengikut Seksyen 324 Kanun Keseksaan kerana dengan sengaja menyebabkan kecederaan,” katanya.-HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah rancang bina satu lagi lapangan terbang baharu-Mohd Shafie

KOTA KINABALU, 26 Julai (Bernama) — Kerajaan Sabah merancang untuk membina sebuah lagi lapangan terbang baharu untuk menampung peningkatan penumpang pada masa hadapan.

Ketua Menteri Datuk Seri Mohd Shafie Apdal berkata lapangan terbang baharu itu diperlukan untuk memastikan Sabah dapat menampung keperluan pengunjung atau pelancong yang datang ke Sabah.

Beliau berkata Lapangan Terbang Antarabangsa Kota Kinabalu ketika ini mempunyai kapasiti untuk menampung 9 juta orang penumpang setiap tahun dan pada masa ini jumlah penumpang di lapangan terbang sudah melebihi 8 juta setahun.

“Dalam jangka masa tiga hingga lima tahun akan datang jumlah penumpang itu akan meningkat,” katanya kepada pemberita selepas Majlis Sesi Roadshow/Libat Urus Pra-Rancangan Malaysia Ke-dua belas (RMK-12) di sini hari ini, yang turut dihadiri Timbalan Menteri Hal Ehwal Ekonomi Dr Mohd Radzi Md Jidin dan beberapa menteri kabinet negeri Sabah.

Mengulas lanjut Mohd Shafie berkata rancangan pembinaan lapangan terbang berkenaan adalah antara yang dibincangkan dalam program berkenaan.

“Kita masih di peringkat rancangan dan apabila sudah tiba masanya kita akan umumkan perkara berkenaan,” tambahnya.

Sementara itu, Mohd Radzi berkata sesi jerayawara hari ini bertujuan untuk membentangkan hala tuju pembangunan negeri Sabah yang akan diambil kira dan diperincikan dalam penyediaan RMK-12.

“RMK-12 akan dirangka berasaskan tiga dimensi, iaitu pemerkasaan ekonomi, kemampanan alam sekitar dan perekayasaan sosial.

Sehubungan dengan itu, bagi menjayakan rancangan pembangunan di peringkat negeri serta melakar masa depan ekonomi baharu, perspektif nasional dan kemampuan yang dimiliki oleh setiap negeri akan diberi perhatian bagi menjamin pembangunan sosio-ekonomi yang mampan dan saksama,” katanya.


Abu Bakar Juah Meninggal Dunia

KUALA LUMPUR: Pelakon veteran, Abu Bakar Juah, 72, meninggal dunia di kediamannya di Shah Alam jam 6.35 petang, hari ini akibat kanser hati.

Berita itu disahkan anak ketiga Allahyarham, Safinas Abu Bakar, 32.

Allahyarham sebelum ini dilaporkan tenat selepas dibenar keluar dari Pusat Perubatan Universiti Kebangsaan Malaysia (PPUKM) sejak lebih dua minggu lalu.

Sebelum ini, pelakon filem Matinya Seorang Patriot dan Dukun itu disahkan menghidap kanser usus pada 2016. Selepas menjalani 12 pusingan kimoterapi, doktor mengesahkan pelakon veteran itu bebas daripada kanser.

Selepas disahkan bebas kanser, bapa kepada empat cahaya mata itu mengamalkan cara hidup sihat dengan mengambil pemakanan berkhasiat dan bersenam.

Bagaimanapun, pada awal tahun ini, doktor mengesahkan penyakit kanser kembali menyerang, malah lebih agresif hingga merebak ke hati.

Abu Bakar yang juga bekas Pengarah Penjara Taiping itu meninggalkan balu, Rusidah Mohd Yassin dan empat anak.

Drama terakhir yang pernah dibintanginya ialah Mr Grey pada 2018.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyerang JDT, Syafiq Ahmad Kemalangan, Anak Maut

NIBONG TEBAL: Penyerang muda JDT, Muhammad Syafiq Ahmad, 25, terlibat dalam kemalangan yang mengorbankan bayi lelakinya berusia 22 hari dalam kejadian di Lebuhraya Utara Selatan (PLUS) Sungai Bakap di sini awal pagi tadi.

Dalam kejadian melibatkan sebuah kereta jenis Toyota Vellfire berwarna hitam itu, turut maut ialah wanita warga tempatan Zainab Wahab, 45, dan warga Indonesia Titik Sukamti, 30-an.

Dalam kejadian itu, Muhammad Syafiq dan seorang lagi anak perempuannya, Aaira Nur Saffiyya, 2, turut cedera ringan namun isteri beliau, Nur Amalina  Nur Ain, 25, dilaporkan cedera parah.

Menurut jurucakap Jabatan Bomba dan Penyelamat negeri, pihaknya menerima panggilan kecemasan mengenai kejadian itu kira-kira pukul 5.36 pagi dan tiba di lokasi kurang 10 minit kemudian.

Sebaik sahaja tiba, katanya, sebuah kereta pelbagai guna jenis Toyota Vellfire berwarna hitam didapati remuk teruk selepas dipercayai terbabas dan melanggar pembahagi jalan.

“Terdapat enam mangsa iaitu tiga dalam keadaan selamat manakala tiga lagi tersepit di dalam kenderaan itu. Pasukan bomba kemudian membuat kerja-kerja mengeluarkan mangsa yang tersepit menggunakan peralatan khas,” katanya kepads pemberita di sini.

Menurut beliau, mangsa yang tersepit berjaya dikeluarkan kira-kira pukul 6.10 pagi.

“Tiga mangsa disahkan meninggal dunia oleh pegawai perubatan Kementerian Kesihatan dan diserahkan kepada pihak polis untuk tindakan selanjutnya,” katanya.

Tambah beliau, operasi yang dijalankan anggota Balai Bomba dan Penyelamat Sungai Bakap itu ditamatkan kira-kira pukul 6.12 pagi. – Utusan Online


Rentas Daerah Dalam Negeri Sama Masih Dibenarkan

PUTRAJAYA: Kerajaan sekali lagi menegaskan bahawa pergerakan rentas daerah di dalam negeri yang sama masih dibenarkan sepanjang tempoh Perintah Kawalan Pergerakan Bersyarat (PKPB) termasuk pada hari raya.

Sehubungan itu, Menteri Kanan (Keselamatan), Datuk Seri Ismail Sabri Yaakob berkata, berita tular di media sosial semalam yang mendakwa beliau melarang pergerakan tersebut adalah berita palsu kerana tidak disiarkan di media perdana.

Menurutnya, setakat hari ini rentas daerah masih dibenarkan selagi tiada pengumuman baru mengenai perkara tersebut.

“Walau bagaimanapun di bawah Akta 432 Kementerian Kesihatan iaitu Ketua Pengarah Kesihatan boleh membuat perubahan dari segi prosedur operasi standard (SOP) atau peraturan-peraturan yang kita perkenal dan umumkan.

“Katakan tiba-tiba dia (ketua pengarah kesihatan) kata tidak boleh sebagai contoh, ziarah kubur di hari raya masih dibenarkan dan tiba-tiba Kementerian Kesihatan Malaysia (KKM) merasakan tidak boleh, maka dikeluarkan peraturan tidak boleh. Maka tidak bolehlah,” katanya.

Beliau berkata demikian pada sidang media harian PKPB di sini hari ini.

Dalam pada itu, katanya, kerajaan memberikan peluang kepada mereka yang terkandas di kampung atau bandar untuk merentas negeri dalam tempoh empat hari pada 7 hingga 10 Mei lalu.

Selepas daripada tarikh tersebut, menurutnya, tiada lagi kebenaran rentas negeri melalui aplikasi Gerak Malaysia, sebaliknya perlu mendapatkan kebenaran pihak polis.

“Kalau ada isu betul-betul serius, pada tanggapan polis boleh dibenarkan pergerakan tersebut, maka kita terserah pada budi bicara pihak polis.

“Jadi bagi kes-kes tertentu ini, boleh merujuk kepada pihak polis untuk mendapatkan kebenaran, tetapi peraturan dan SOP, tiada lagi rentas negeri dibenarkan,” katanya. – Sinar Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Ramai Terkejut Hari Raya Aidilfitri Esok

KUALA LUMPUR : Ramai yang terkejut apabila Penyimpan Mohor Besar Raja-Raja, Tan Sri Syed Danial Syed Ahmad mengumumkan Hari Raya Aidilfitri disambut umat Islam di Malaysia esok.

Ia susulan ramai yang menjangkakan tarikh Hari Raya Aldifitri jatuh pada 3 Mei ini.

Tinjauan di media sosial mendapati ramai yang kelam-kabut dan mula menaikkan status di media sosial masing-masing bertanya antara satu lain bagi mendapat juadah untuk hari raya.

Selain, juadah ada yang menyatakan belum bersedia mengosok dan memasang butang baju raya.

Bagaimanapun, dalam keadaan kelam-kabut itu, ada juga pengguna Facebook yang menawarkan daging lembu yang akan disembelih malam ini.

Terdapat juga dalam kalangan warganet yang memuat naik status baru mengemas pakaian untuk bertolak ke kampung.

Rakyat Malaysia akan bersama-sama Indonesia, Thailand dan Arab merayakan Aidilfitri pada Isnin tetapi negara jiran Singapura mengumumkan republik itu akan menyambut 1 Syawal 1443H/2022 pada 3 Mei.  – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Intipan Unit Risikan Marin tumpaskan seludup keluar petrol

SEMPORNA, 19 Mei- Intipan Unit Risikan Marin daripada Pasukan Polis Marin (PPM) berkaitan penyeludupan minyak petrol ke Filipina membawa kepada penahanan dua lelaki Pala’u serta rampasan 2,570 liter minyak petrol di kawasan laut Pulau Bum Bum semalam.

Komander PPM Wilayah 4 Sabah, ACP Mohamad Pajeri Ali berkata penahanan dua lelaki berumur 19 dan 29 tahun serta rampasan minyak itu dilakukan anggota PPM Semporna antara 6.45 petang dan 10.45 malam.

“Di laut Kampung Gusung Melanta, Pulau Bum Bum, seorang juragan dipercayai Pala’u dikesan membawa 1,200 liter minyak petrol yang ditemui dalam ruangan perahunya. Di kawasan sama, seorang lagi juragan turut didapati dalam ruangan perahunya, 870 liter minyak petrol,” katanya dalam satu kenyataan di sini, hari ini.

Siasatan awal, Mohamad Pajeri berkata kedua-duanya gagal menunjukkan dokumen pengenalan diri yang sah selain mengaku mahu membawa minyak berkenaan ke Sitangkai, Filipina.

“Kedua-duanya juga gagal menunjukkan sebarang dokumen untuk membawa barang kawalan itu daripada Kementerian Perdagangan Dalam Negeri dan Hal Ehwal Pengguna (KPDNHEP),” katanya lagi.

Dalam pada itu, katanya pihaknya turut merampas 500 liter minyak petrol di sebuah rumah tidak bernombor di Kampung Labuan Haji di Pulau Bum Bum.

Menurutnya, kesemua tahanan dan rampasan dibawa ke pangkalan Markas Operasi PPM Semporna untuk tindakan selanjutnya, mengikut Seksyen 20 Akta Kawalan Bekalan 1961, dibaca bersama Peraturan-Peraturan Kawalan Bekalan.


Lapan Lagi Suspek Salah Guna Dadah Ditangkap

TUARAN: Polis menangkap lapan suspek warga tempatan yang disyaki memiliki dan mengambil syabu susulan operasi membanteras aktiviti salah guna dadah melalui Op Tapis di daerah ini.

Ketua Polis Daerah Tuaran DSP Mohd Hamizi Halim berkata, tangkapan itu dijalankan di lokasi tumpuan Taman Perumahan Telipok Ria dan Taman Sri Rugading dari 2 hingga 8 Mac lepas.

“Lima suspek dipercayai memiliki dadah dan tiga lagi diuji positif dalam ujian awal saringan air kencing melibatkan mereka yang berumur 20 hingga 49 tahun,” katanya, di sini.

Hamizi berkata kejayaan penangkapan semua suspek termasuk rampasan 0.98 gram syabu itu susulan inisiatif polis meningkatkan operasi berkenaan sehingga 14 kali seminggu.

Mengulas lanjut, penangkapan terhadap semua suspek dan rampasan dadah itu dijalankan mengikut Seksyen 12 (2) Akta Dadah Berbahaya 1952 dan Seksyen 15 (1)(a) akta yang sama.

“Usaha membanteras aktiviti pengedaran dan penyalahgunaan dadah ditingkatkan kerana menjadi keutamaan polis demi kesejahteraan dan ketenteraman awam,” katanya. – Utusan Borneo


Padah Mahu Popular

BEIJING: Seorang lelaki dan ibunya yang berlakon terbabit dalam kemalangan jalan raya semata-mata untuk menarik lebih ramai pengikut di laman sosialnya membawa padah apabila dua beranak itu dipenjara selama lima hari.

Polis di bandar Zhengzhou, wilayah Henan memberitahu, mereka menerima laporan mengenai gangguan jalan raya pada minggu lalu selepas seorang selebriti media sosial merakamkan adegan satu kemalangan yang diada-adakan.

Lelaki itu yang dikenali sebagai Chao, 26, memandu sebuah kereta mewah Lamborghini berwarna biru di satu persimpangan di daerah Jinshui.

Sampai di persimpangan berkenaan dia berpura-pura berlanggar dengan sebuah skuter elektrik yang ditunggang ibunya.

Wanita berusia 55 tahun itu kemudiannya dilihat berguling-guling di atas jalan raya hingga menyebabkan lalu lintas di persimpangan berkenaan terganggu.

Aksi itu dirakam rakannya dikenali sebagai Liu dan ia bertujuan untuk membuat lawak serta membantu Chao menarik lebih ramai pengikut di laman media sosial Weibo.

Polis berkata, insiden itu menyebabkan lalu lintas di persimpangan berkenaan terhenti selama 40 minit.

Insiden itu turut dirakam pengguna jalan raya yang lain dan dimuat naik di laman Pear Video.

Tindakan dua beranak itu menyebabkan pengguna jalan raya marah dan mereka turut dikecam pengguna media sosial.

Menurut polis, ketiga-tiga individu itu ditahan dan didenda 200 yuan (RM118) setiap seorang kerana mengganggu ketenteraman awam. – Agensi


Tahanan Depoh Manggatal Merusuh Tak Dapat Balik Raya

KOTA KINABALU: Sekumpulan tahanan Depoh Tahanan Imigresen (DTI) Manggatal, dilaporkan merusuh pagi tadi selepas dikatakan tidak berpuas hati kerana tidak dibenarkan balik untuk menyambut Aidilfitri.

Pesuruhjaya Polis Sabah, Datuk Hazani Ghazali, berkata keadaan bagaimanapun dapat dikawal selepas pasukan Unit Tempur Ringan (LSF), Ibu Pejabat Polis Daerah (IPD) Kota Kinabalu dikerah ke lokasi kejadian.

Tiada kecederaan atau mana-mana tahanan melarikan diri susulan kejadian itu.

“Kita cuma dimaklumkan terdapat beberapa kerosakan dalam kejadian itu yang hanya membabitkan sebuah blok,” katanya ketika dihubungi, hari ini.

Hazani berkata, siasatan awal mendapati kebanyakan tahanan dikatakan tidak berpuas hati kerana tidak dibenarkan pulang menjelang Hari Raya.

“Tahanan bertindak sedemikian disebabkan mereka tidak dapat balik Hari Raya. Kalau ingat 2015 lalu, dua hari sebelum Hari Raya, mereka juga merusuh sebab nak balik Raya.

“Sekarang ini, penghantaran balik tahanan ke negara asal terganggu disebabkan pandemik COVID-19,” katanya. – BH Online


Penurunan Kadar Jenayah Di Sabah Tiada Kaitan Dengan Mana-Mana Parti Politik

KOTA KINABALU : Penurunan kadar jenayah di negeri ini tidak mempunyai kaitan dengan pertukaran kerajaan ataupun disebabkan oleh mana-mana parti politik.

Sebaliknya penurunan daripada 5,627 kes sepanjang tahun 2019 kepada 3,758 kes tahun ini lebih menjurus kepada disebabkan penularan pandemik Covid-19 dan Perintah Kawalan Pergerakan (PKP) yang dikuatkuasakan.

Pesuruhjaya Polis Sabah, Datuk Hazani Ghazali menegaskan, penurunan yang menjangkau 33.57 peratus itu amat ketara susulan pelaksanaan PKP sejak Mac lalu.

Katanya, ia secara tidak langsung banyak membantu disebabkan orang ramai mematuhi arahan itu memilih untuk lebih kerap duduk di rumah.

“Penurunan ini lebih disebabkan oleh perlaksanaan PKP di seluruh negeri selain kesedaran orang ramai yang lebih bimbang dengan tahap kesihatan masing-masing.

“Dakwaan kononnya ia disebabkan oleh pertukaran kerajaan atau berkaitan mana-mana parti politik adalah tidak benar sama sekali,” katanya ketika dihubungi, hari ini.

Terdahulu, sebuah portal mengeluarkan sebuah artikel yang mendakwa kononnya kadar jenayah di Sabah mencatatkan penurunan semenjak kerajaan Warisan tumbang di tangan parti parti Gabungan Rakyat Sabah.

Artikel berkenaan turut mendakwa, kenaikan kadar jenayah mungkin disebabkan tindakan kerajaan terdahulu melantik individu yang sebelum itu bergelumang dengan kerjaya menyusahkan kehidupan orang lain

Hazani berkata, penguatkuasaan PKP itu dilihat sebagai antara faktor yang menutup peluang kepada penjenayah melakukan kegiatan mereka.

Namun katanya, kadar jenayah itu mungkin akan meningkat semula sebaik pandemik ini selesai berikutan masalah ekonomi kesan daripada pelaksanaan PKP.

“Kita minta semua pihak supaya tidak membuat tuduhan atau kenyataan yang boleh menimbulkan kekacauan atau rasa tidak puas hati dalam kalangan masyarakat.

“Polis Diraja Malaysia (PDRM) sentiasa menjalankan tugas berlandaskan kepada undang-undang negara,” tegasnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suara isu tiket penerbangan ke Sabah yang mahal

TAWAU, 23 Mei – Isu harga tiket penerbangan ke Sabah yang mahal, khususnya daripada Kuala Lumpur ke Tawau, akan disuarakan kepada menteri yang bertanggungjawab, kata Menteri Pelancongan, Seni dan Budaya, Datuk Mohamaddin Ketapi.

Mohamaddin yang juga Anggota Parlimen Silam itu berkata perkara itu bukan di bawah bidang kuasanya, namun akan membawanya ke pengetahuan jemaah menteri, selain Menteri Pengangkutan, Anthony Loke Siew Fook, untuk tindakan lanjut.

“Perkara ini saya kira selesai sebelum ini, apabila beberapa bulan lalu, menteri (Anthony) sudah memberitahu bahawa harga tiket penerbangan tidak akan naik, malahan kapasiti penerbangan akan ditambah.

“Jadi saya harap (kepada) Kementerian Pengangkutan, harga (tiket penerbangan) tidak akan naik,” katanya ketika ditemui pemberita selepas menyempurnakan majlis iftar dan pemberian sumbangan kepada 150 asnaf di sini, hari ini.

Baru-baru ini, harga tiket penerbangan domestik dan sehala dari Kuala Lumpur ke Tawau yang mahal sehingga mencecah ribuan ringgit, menjadi bualan hangat di media sosial.

Rata-rata penduduk Sabah melahirkan rasa tidak puas hati, terhadap harga penerbangan yang ditawarkan hampir setiap hari itu kepada pengguna, dan mengibaratkan harga berkenaan seperti perjalanan mahu ke luar negara.

Sementara itu, dalam perkara berasingan, Mohamaddin berkata sebanyak RM300,000 peruntukan daripada Parlimen Silam akan disalurkan ke kawasan Dewan Undangan Negeri Kunak, bagi pelaksanaan projek-projek kecil.

Katanya, projek-projek kecil itu termasuk membaik pulih jalan, serta jambatan kampung.

“RM300,000 akan disalurkan, terpulang kepada wakil rakyat Kunak serta pemimpin masyarakat untuk menggunakan peruntukan ini sebaik mungkin, dengan melaksanakan projek-projek kecil yang memberi manfaat kepada penduduk setempat,” katanya lagi.

Dalam pada itu, Mohamaddin berkata dia akan sentiasa mencari masa, ruang dan peluang untuk menyantuni penduduk di seluruh kawasan Parlimen Silam, dan Sabah amnya.


Sabah Benam Kelantan Di Likas

KOTA KINABALU: Sabah terus membuktikan betapa mereka layak bergelar juara Liga Perdana, musim ini, apabila meneruskan memontum kemenangan dengan mengatasi Kelantan 1-0 di Stadium Likas, di sini, malam ini.

Pada perlawanan itu, kedua-dua pasukan dilihat sedikit sukar menguasai bola berikutan keadaan padang licin akibat hujan lebat di sepanjang permainan berlangsung.

Kelantan lebih dulu memiliki peluang pada minit ke-7 menerusi penyerang import, Li’mam Seydi, namun cubaan yang berjaya melepasi penjaga gol tuan rumah, Rozaimie Rohim, berjaya dihalang Maffry Balang sebelum bola sempat bergolek masuk ke gawang.

Dua minit kemudian, Alto melakukan rembatan kencang menerusi sepakan percuma dari luar kotak penalti namun terus menuju ke dakapan penjaga gol Kelantan, Mohammad Fikri Che Soh.

Pada minit ke-19, penyerang import skuad Tambadau, Aguinaldo Mendes Veiga melakukan larian pantas melepasi dua pertahanan lawan tetapi cubaannya selepas itu berjaya diselamatkan Fikri.

Satu lagi peluang Sabah untuk menghasilkan gol ialah pada minit ke-36 apabila bola hantaran lintang Alto Linus terus menuju ke pintu gol dan hampir mengelirukan Fikri namun dia sempat menepisnya keluar.

Bermula babak kedua, skuad Tambadau menggandakan usaha mereka mencari gol dan berjaya mendapatkan sepakan penalti pada minit ke-55 selepas Rodoljub Paunovic dikasari Mohd Farisham Ismail di dalam kotak penalti.

Bagaimanapun, sepakan Paunovic selepas itu berjaya ditepis keluar oleh Fikri seterusnya memberikan sepakan sudut kepada Sabah.

Sepakan sudut yang diambil Ahmet Atayev itu kemudian menceriakan lebih 10,000 penyokong apabila bola gagal ditangkap kemas oleh penjaga gol dan terus masuk ke dalam gawang bagi menjadikan kedudukan 1-0.

Tersentak dengan jaringan itu, Kelantan cuba mencari gol penyamaan dan hampir memperolehinya pada minit ke-61 namun dua cubaan berturut-turut mereka diselamatkan Rozaimie serta terkena palang.

Skuad The Red Warrior juga memiliki peluang terbaik pada minit ke-87 menerusi Nik Akif Syahiran yang hanya berdepan Rozaimi tetapi penjaga gol Sabah itu lebih cemerlang menyelamatkan keadaan dan kedudukan 1-0 itu kemudian tamat sehingga pengadil meniupkan wisel penamat.


COVID-19: 1,349 Kes Baharu, 2 Kematian Dicatat Hari Ini

PUTRAJAYA: Kementerian Kesihatan melaporkan 1,270 pesakit pulih berbanding 1,349 kes baharu Covid-19 dan dua kematian.

Ini menjadikan 335,162 kes sembuh daripada 350,959 kes Covid-19 dan 1,288 kematian yang direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 14,509 kes aktif dengan 94 daripada 186 pesakit di unit rawatan rapi memerlukan bantuan pernafasan.

Berikut pecahan kes positif Covid-19 mengikut negeri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kakitangan SEDCO Disahkan Negatif Ujian COVID-19

KOTA KINABALU: Perbadanan Pembangunan Ekonomi Sabah (SEDCO) hari ini mengesahkan seorang kakitangan di Wisma SEDCO itu bebas daripada jangkitan Covid-19 selepas menjalani ujian di Hospital Queen Elizabeth, Kota Kinabalu.

“Merujuk kepada memo dalaman berkaitan status kesihatan seorang kakitangan di Wisma SEDCO yang ditularkan baru-baru ini, pihak Perbadanan ingin memaklumkan bahawa kakitangan tersebut telah disahkan bebas daripada Covid-19 (negatif)  selepas menjalani ujian di Hospital Queen Elizabeth, Kota Kinabalu.

“Pihak Perbadanan juga ingin menegaskan bahawa ia mengambil berat sentiasa komited untuk memastikan persekitaran yang sihat dan selamat untuk para pelanggan, orang awam serta warga kerjanya,” jelas kenyataan itu.

Terdahulu, notis penutupan Wisma SEDCO tular di media sosial susulan berlaku kekeliruan bahawa terdapat kakitangan  yang disyaki mempunyai keputusan ujian Covid-19 positif.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Covid-19 Di Kota Kinabalu Kini 6,818

KOTA KINABALU: Daerah ini masih mencatatkan bilangan kumulatif kes positif Covid-19 tertinggi berbanding daerah lain di Sabah.

Bilangan kumulatif kes yang dicatatkan di Kota Kinabalu kini berjumlah 6,818 kes dengan 1,337 kes aktif, iaitu kes yang masih menerima rawatan. Daerah ini turut mencatatkan 20 kluster setakat ini.

Pengarah Kesihatan Negeri Sabah, Datuk Dr Christina Rundi menerusi Facebook PKN Sabah memaklumkan, daripada 26,098 kes yang dilaporkan di Sabah, 6,818 kes dilaporkan di Kota Kinabalu.

Sementara Tawau yang mencatatkan 4,777 kes dengan 787 kes aktif. Diikuti dengan Sandakan yang mencatatkan 4,127 kes dengan 1,267 kes aktif.

Beliau berkata, daerah Lahad Datu mencatatkan 2,121 kes dengan 690 kes aktif dan Semporna pula mencatatkan 2,112 kes, dengan 227 kes aktif.

Sehingga semalam, masih terdapat 5,793 kes aktif Covid-19 yang dicatatkan di 25 daerah di Sabah. Ia termasuk Tuaran dengan 446 kes aktif, Penampang 345 kes aktif, Kudat (219), Papar (119), Putatan (115), Keningau (111), Kota Belud (90), Pitas (35), Beluran (28), Ranau (25), Beaufort (22), Kuala Penyu (17) dan Kota Marudu (10).

Sementara di Sipitang terdapat sembilan kes aktif, Telupid (5), Kunak (5), Kinabatangan (2), Tenom (2) dan satu kes aktif masing-masing di Tongod dan Tambunan.

Menurutnya, sehingga kini 81 kluster Covid-19 dilaporkan di Sabah. Bilangan kematian di Sabah setakat ini adalah 192 kes termasuk tiga kematian baharu semalam.

Sehingga kini, 20,857 orang masih menjalani perintah kuarantin 14 hari di rumah dan 2,048 menjalani kuarantin di Pusat Kuarantin dan Rawatan Covid-19 (PKRC) di seluruh Sabah.

Manakala, bilangan individu yang selesai menjalani perintah kuarantin di rumah dan PKRC sehingga kini adalah seramai 204,284 orang dimana, 179,648 orang tamat menjalani kuarantin di rumah sementara 24,636 orang tamat menjalani kuarantin di PKRC.

Bilangan kumulatif kompaun yang dikeluarkan atas kesalahan tidak mematuhi prosedur operasi standard (SOP) adalah sebanyak 2,120. – BorneoToday


Lapan pasar nelayan LKIM diwujudkan di Sabah

PAPAR, 13 Mac – Pembinaan lapan pasar nelayan di negeri ini oleh Lembaga Kemajuan Ikan Malaysia (LKIM) bagi membolehkan masyarakat nelayan terus menjual hasil tangkapan ikan tanpa penglibatan orang tengah.

Pembantu Menteri Pertanian dan Industri Asas Makanan Sabah Dr Daud Yusof berkata kerajaan memperuntukkan RM1.6 juta untuk membina pasar nelayan tersebut.

Katanya kerajaan prihatin dan mengambil berat mengenai nasib dan masa depan masyarakat nelayan yang sebelum ini dimanipulasi orang tengah terhadap hasil tangkapan ikan mereka.

“Kerajaan akan terus mempertahankan komuniti nelayan dengan cara memenuhi kehendak dan keperluan untuk memperoleh pendapatan yang setanding atau sama dengan pendapatan bidang lain.

Ini sejajar dengan matlamat kerajaan negeri Sabah meningkatkan sektor perikanan untuk manfaat masyarakat nelayan,” katanya ketika merasmikan Pasar Nelayan LKIM Kampung Sinar Baru di Kimanis dekat sini, hari ini.

Turut hadir, Pengerusi LKIM Muhammad Faiz Fadzil dan Pengarah LKIM Sabah Mohd Jamil Abdullah.

Daud yang juga Anggota Dewan Undangan Negeri Bongawan berkata kerajaan negeri sentiasa bekerjasama dengan Kerajaan Persekutuan untuk memajukan lagi Industri perikanan di negeri ini.

Beliau juga berkata pewujudan pasar nelayan ini menjadi salah satu inisiatif kerajaan pusat dan Sabah untuk memberi pilihan kepada rakyat dalam mendapatkan bekalan ikan segar dan berkualiti dengan harga berpatutan.

Dalam pada itu, Muhammad Faiz berkata LKIM menyasarkan membina 50 pasar nelayan baharu di seluruh negara pada tahun ini.

Katanya pewujudan pasar nelayan ini merupakan inisiatif LKIM untuk membantu golongan nelayan keluar daripada aktiviti tradisi untuk menambah pendapatan secara hiliran termasuk meniagakan hasil tangkapan ikan secara terus.

Beliau berkata kerajaan terus memberikan perhatian kepada masyarakat nelayan termasuk meneruskan pemberian insentif antaranya elaun sara hidup dan subsidi minyak


Pemimpin Bersatu Mungkin Beralih Ke USNO Untuk Jadikan GRS ‘Original Sabahan’, Kata Penganalisis

KOTA KINABALU: Penganalisis politik berpendapat, kemasukan Usno dalam Gabungan Rakyat Sabah (GRS) adalah sebagai alternatif bagi mengekal atau menarik sokongan Bumiputera Islam kepada gabungan itu, sekiranya Bersatu “dipinggirkan”.

Tony Paridi Bagang dari Universiti Teknologi Mara berkata, kewujudan Usno dalam GRS juga dilihat menjadi platform, sekiranya pemimpin Bersatu di Sabah ingin beralih arah kepada parti tempatan.

“Ia (GRS menerima Usno) satu langkah strategik…Umum mengetahui GRS kini cuba menjadi sebuah blok politik seperti GPS (Gabungan Parti Sarawak) di Sarawak, namun ia tidak akan 100% dapat ’emulate’ GPS kerana komposisi GRS terdiri daripada parti dari Semenanjung, iaitu Bersatu,” katanya kepada FMT.

Tony berkata, walaupun Usno mungkin menjadi platform kepada pemimpin Bersatu di Sabah, ketidakstabilan politik semasa, khususnya di peringkat persekutuan menjadikan kerajaan negeri sentiasa“berhati-hati” untuk memastikan kestabilan kerajaan GRS.

Sementara itu, Lee Kuok Tiung dari Universiti Malaysia Sabah tidak menolak kemungkinan pemimpin Bersatu beralih arah dengan menyertai Usno.

“Tidak mustahil ramalan (pemimpin Bersatu beralih ke Usno) itu menjadi realiti kerana sudah pasti ada sebab mengapa Usno diterima GRS, manakala tiga lagi parti, iaitu LDP (Parti Liberal Demokratik), PCS (Parti Cinta Sabah) dan KDM (Kemakmuran Demokratik Masyarakat) masih dalam pertimbangan.

“Usno boleh dijadikan alternatif, sekiranya ada yang berhasrat beralih kepada parti lokal sebagai platform politik mereka, selain menubuhkan parti baharu, sekiranya perlu,” katanya.

Lee berkata, kejayaan GPS sebagai perikatan politik tempatan di Sarawak pasti menjadi rujukan kepada GRS, walaupun “acuannya” berbeza ketika ini. Tetapi, katanya, GRS perlu berusaha lebih gigih, selain menggunakan teknik berkesan, sekiranya mahu berjaya seperti GPS.

“Salah satu caranya ialah menggunakan GRS sebagai ‘direct candidate’ pada pilihan raya umum ke-15 (PRU15),” katanya.

Awang Azman Awang Pawi dari Universiti Malaya berkata, penyertaan Usno dalam GRS akan digunakan pemimpin Bersatu di Sabah sebagai platform baharu mereka bagi menjadikan GRS gabungan “original Sabahan”.

Katanya, landskap politik Sabah dijangka berubah selepas PRU15, dengan GRS membentuk identiti sendiri, sesuai dengan imej parti tempatan.

Beliau berkata, langkah GRS menerima Usno juga jelas untuk memastikan tiada pertembungan sesama parti lain yang bersekutu dengan mereka.

“Selain itu, memandangkan situasi PN (Perikatan Nasional) di Semenanjung tidak begitu stabil dan belum tentu mampu memenangi PRU akan datang, maka GRS adalah payung politik terbaik untuk landskap politik Sabah. Dengan ini, bila-bila masa PN menjadi tidak relevan atau tidak diperlukan lagi di Sabah dan GRS dijangka memainkan peranan mengambil alih peranan,” katanya.

Isnin lalu, Ketua Menteri yang juga Pengerusi GRS, Hajiji Noor mengumumkan Usno diterima sebagai ahli baharu gabungan itu. Bagaimanapun, permohonan LDP, PCS dan KDM untuk menyertai GRS masih dalam pertimbangan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mati ditetak di kebun

KOTA MARUDU: Seorang pekebun ditemui mati dengan beberapa kesan tetakan, dipercayai dibunuh di Kampung Marak Parak di sini, petang semalam.

Mayat Mastan Komong, 50, ditemui penduduk kampung kira-kira jam 4.30 petang dengan kesan tetakan di pergelangan tangan, tengkuk dan dagu.

Ketua Polis Daerah Kota Marudu, Superintendan Mohd Izaan Abdullah berkata, siasatan awal mendapati mangsa ditemui dalam keadaan terlentang oleh penduduk kampung berhampiran kebun miliknya.

Katanya, pemeriksaan di lokasi menemui sebilah parang dipercayai digunakan suspek untuk menetak mangsa.

“Hasil soal siasat dan keterangan saksi, kejadian dipercayai berpunca daripada pertengkaran antara suspek dan mangsa berkaitan paip air.

“Seorang saksi yang bekerja sebagai pengawal keselamatan mendakwa melihat suspek menunggang motosikal secara laju keluar dari arah lokasi kejadian,” katanya ketika dihubungi, malam tadi.

Mohd Izaan berkata, susulan kejadian itu, polis menahan seorang lelaki bagi membantu siasatan.

Katanya, mayat mangsa dihantar ke Hospital Kota Marudu dan bedah siasat mendapati kematian berpunca daripada pendarahan akibat luka tetakan objek tajam.

“Kes disiasat mengikut Seksyen 302 Kanun Keseksaan kerana membunuh,” katanya. – Berita Harian


COVID-19: Malaysia Dijangka Catat Sifar Kes Pertengahan Julai

PUTRAJAYA: Malaysia dijangka mampu mencatatkan sifar kes harian COVID-19 sekitar pertengahan bulan depan, kata Ketua Pengarah Kesihatan, Datuk Dr Noor Hisham Abdullah.

Beliau yakin unjuran itu mampu dicapai sekiranya rakyat Malaysia kekal patuh dengan semua prosedur operasi standard (SOP) dan nasihat Kementerian Kesihatan (KKM), khususnya menjaga penjarakan sosial, kerap mencuci tangan, menjaga kebersihan dan memakai pelitup separuh muka.

“Selepas dua minggu Perintah Kawalan Pergerakan Pemulihan (PKPP), kita tidak mencatatkan peningkatan kes mendadak dan jumlah kes baharu masih terkawal, bererti kepatuhan rakyat sangat tinggi.

“Jumlah kes baharu juga semakin berkurangan dengan beberapa kali mencatatkan satu angka dalam sehari dan mungkin dalam sebulan lagi, jika rakyat patuh SOP dan nasihat KKM, kita akan berjaya capai sifar kes baharu.

“Tindakan untuk kita berjaya capai sifar kes COVID-19 ketika ini bukan pada KKM, sebaliknya bergantung sama ada rakyat patuh SOP atau tidak,” katanya pada sidang media harian mengenai COVID-19 di sini, hari ini.

Mengulas lanjut, Dr Noor Hisham berkata, KKM sudah mengenal pasti masalah yang perlu diatasi bagi memastikan sasaran sifar kes COVID-19 berjaya dicapai, khususnya membabitkan warga asing, sama ada yang sah atau tanpa izin.

Katanya, pertambahan sektor ekonomi yang dibenarkan beroperasi sepanjang PKPP juga diyakini tidak akan menyumbang pada peningkatan kes baharu pandemik itu jika semua pihak mematuhi SOP yang digariskan.

“Memandangkan keadaan terkawal dan kepatuhan rakyat yang tinggi ketika ini, kita membenarkan pertambahan sektor ekonomi kerana sekarang kita kena seimbangkan antara nyawa dan mata pencarian.

“Namun, kita tetap teruskan pemantauan kerana virus ini masih wujud dalam masyarakat dan untuk putuskan penularan, kita kena amalkan penjarakan sosial sekurang-kurangnya satu meter,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Perlu Timbang Terima Masuk Parti Baharu, Kata Hajiji

KOTA KINABALU : Gabungan Rakyat Sabah (GRS) meminta diberi ruang untuk mempertimbangkan permohonan beberapa parti tempatan yang berhasrat menyertai gabungan itu, kata pengerusinya, Hajiji Noor.

Katanya, GRS mempunyai perancangan tersendiri dan tidak terburu-buru menerima kemasukan parti lain.

“Kita mempunyai perancangan di dalam GRS, apa yang kita lakukan insya-Allah untuk kebaikan negeri Sabah dan juga perpaduan parti-parti yang ada di Sabah.

“Bagilah kami ruang, bukan terus-terus kita buat begitu (terus terima parti). Kita ada caranya untuk menyatukan dan menerima parti-parti yang ingin bersama dalam GRS,” katanya menurut laporan Sinar Harian.

Hajiji berkata demikian selepas mengulas kenyataan Naib Presiden Pertubuhan Progresif Kinabalu Bersatu (Upko) Ewon Benedick bahawa penyatuan dalam GRS hanya cakap kosong kerana sehingga kini beberapa parti yang memohon masuk ke dalam gabungan belum diterima.

Mengulas lanjut, Hajiji yang juga ketua menteri Sabah menganggap, ia hanya pandangan daripada Upko berhubung perkara itu.

Katanya, buat masa ini pihaknya masih lagi mempertimbangkan permohonan beberapa parti itu dengan teliti.

“Permohonan sedang dipertimbangkan secara baik dan teliti,” katanya.

GRS dibentuk, pada Mac lalu, kini dianggotai lima parti iaitu Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (Usno).

Sementara itu, antara parti yang sedang memohon untuk menyertai GRS ialah Parti Liberal Demokratik (LDP), Parti Cinta Sabah (PCS) parti Kesejahteraan Demokratik Masyarakat (KDM) dan terbaharu, Parti Harapan Rakyat Sabah (Harapan Rakyat). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Cef’ kebab bunuh, kerat anak sendiri

ANKARA: Seorang tukang masak kebab ditahan kerana disyaki membunuh dan mengerat anak perempuannya yang juga penari gelek di Keslan, barat laut Turki.

Hasan Uslu disyaki membunuh anaknya Didem, 32, sebelum mengerat mayatnya selepas pertengkaran besar antara dua beranak itu, bulan lalu, lapor Daily Mail.

Dia ditahan selepas lengan anaknya ditemui dibungkus dalam surat khabar di kawasan belukar oleh seorang lelaki yang mengutip kon pain berhampiran sebuah masjid pada 9 Januari.

Polis menggunakan anjing untuk mencari sisa mayat Didem sebelum menemui semua anggota badannya yang dikerat dengan potongan kemas.

Media tempatan melaporkan, Hasan mengaku mencekik Didem sehingga mati kerana menghinanya serta isteri pada 14 Disember lalu, sebelum membuang anggota badannya yang dikerat di kawasan hutan selepas disimpan beberapa hari dalam peti sejuk beku, lapor Sputnik News.

Ibu Didem, Sati serta adik perempuannya Ozlem turut ditahan bagi membantu siasatan. Ozlem bagaimanapun sudah dibebaskan. – Agensi


Pentadbiran Negeri Sabah Kini Dikenali Sebagai Kerajaan GRS-BN

KOTA KINABALU: Ketua Menteri Sabah Hajiji Noor tidak mempunyai masalah dengan cadangan timbalannya Bung Moktar Radin untuk merujuk pentadbiran negeri sebagai kerajaan Gabungan Rakyat Sabah-Barisan Nasional (GRS-BN).

Malah, Hajiji yang juga pengerusi pro-tem GRS, berkata beliau sentiasa menganggapnya sebagai nama kerajaan gabungan negeri itu.

“Ia adalah cadangan yang baik. Kadangkala, kita memanggilnya dengan nama ‘kerajaan GRS’ tetapi BN sentiasa menjadi sebahagian daripada kerajaan gabungan,” katanya kepada pemberita selepas menghadiri sebuah majlis di Tamparuli, hari ini.

“Ini adalah (dipersetujui) sebelum pilihan raya negeri yang lalu bahawa pakatan GRS akan memasukkan BN walaupun ia adalah perikatan lain dan tidak boleh berada dalam GRS.

“Jadi, kini kita akan merujuknya sebagai kerajaan GRS-BN.”

Jumaat lalu, Bung yang juga Ketua BN Sabah berkata, pentadbiran negeri harus dinamakan sebagai kerajaan GRS-BN susulan pendaftaran rasminya, baru-baru ini.

Katanya, ia mencerminkan gabungan sebenar parti yang membentuk kerajaan negeri.

Walaupun BN bukan sebahagian daripada komponen GRS yang kini sudah berdaftar secara rasmi, beliau berkata, partinya kekal menyokong GRS sebagai parti membentuk kerajaan, selain sebagai rakan politik yang menang, pada pilihan raya negeri lalu.

“Tidak adil bagi BN kalau tidak disebut sebagai sebahagian daripada kerajaan,” katanya.

Parti yang didaftar secara rasmi dalam GRS adalah Bersatu, Parti Bersatu Sabah (PBS), Parti Solidariti Tanah Airku (STAR) dan Parti Progresif Sabah (SAPP).

Sebelum pendaftarannya, GRS terdiri daripada Perikatan Nasional (PN), BN dan PBS. Komponen BN terdiri daripada Umno, MCA, MIC dan Parti Bersatu Rakyat Sabah (PBRS). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Maut Kenderaan Bertembung Di Lahad Datu

LAHAD DATU, 4 April – Tiga beranak maut dalam kemalangan selepas kereta Toyota Vios dinaiki mereka bertembung dengan kenderaan pacuan empat roda dalam kejadian di Kampung Sandau, Jalan Sandau, di sini, pagi tadi.

Kesemua mangsa lelaki dipercayai dikenali sebagai Chung Sau Sah, 39, Chong Soo San, 47, dan Chong Yee Sa,16 tahun.

Pusat Gerakan Operasi Jabatan Bomba dan Penyelamat Sabah dalam satu kenyataan hari ini berkata pihaknya menerima panggilan kecemasan (MERS999) pada 6.18 pagi.

Menurut kenyataan itu, dua jentera dengan kekuatan 11 anggota dan pegawai respons ke lokasi kejadian.

“Pihak ambulans mengesahkan tiga mangsa yang menaiki kereta Toyota Vios meninggal dunia manakala pemandu Toyota Vigo tidak mengalami kecederaan,” kata kenyataan itu.

Dalam pada itu, pasukan bomba menamatkan operasi pada pukul 7.35 pagi dan kes diserahkan kepada pihak polis.


Sindiket Judi Haram Di Sabah Ubah Taktik, Mula Masuk Kawasan Kampung

TAWAU: Sindiket perjudian haram di Sabah dikesan mengubah taktik dan modus operandi dengan menyasarkan kawasan luar bandar, termasuk kampung bagi mengelak kegiatan mereka dihidu pihak berkuasa.

Pesuruhjaya Polis Sabah, Datuk Omar Mammah, berkata berdasarkan maklumat dan risikan pihaknya, ahli sindiket perjudian haram menggunakan motosikal selain sanggup berjalan kaki masuk ke kawasan kampung bagi mempromosikan kegiatan mereka.

Katanya, sebelum ini sindiket perjudian beroperasi dengan berselindung di sebalik premis seperti pusat hiburan keluarga dan kafe siber namun kerap diserbu menyebabkan sindiket berkenaan mengubah taktik.

“Justeru, saya menggesa semua ketua polis daerah meningkatkan operasi bagi membanteras kegiatan dan aktiviti perjudian haram di negeri ini,” katanya kepada pemberita selepas menyaksikan Majlis Serah Terima Tugas Ketua Polis Daerah Tawau dan Pengerusi Persatuan Keluarga Polis (PERKEP) Tawau, di sini, hari ini.

Pada majlis itu, Pemangku Asisten Komisioner Peter Umbuas dilantik sebagai Ketua Polis Daerah Tawau yang baharu.

Dalam pada itu, beliau juga memberi peringatan tegas kepada semua pegawai dan anggota polis supaya tidak terbabit atau melindungi mana-mana individu dan sindiket berkaitan penyalahgunaan serta pengedaran dadah di negeri ini.

“Berdasarkan maklumat yang kita terima, ada operasi yang kita jalankan tidak berjaya kerana ada segelintir pegawai dan anggota yang tidak memberikan kerjasama sepenuhnya.

“Dalam hal ini kita tidak akan bertolak ansur dan tindakan sewajarnya akan diambil terhadap mereka yang terbabit kerana ia menjejaskan imej polis,” katanya. – Berita Harian


Mekanik Maut Dihempap Dump Trak Ketika Baiki Lori

PENAMPANG: Seorang mekanik maut selepas dihempap dump trak lori ketika membaiki enjin lori, dalam kejadian di Jalan Bundusan, di sini, pagi tadi.

Dalam kejadian jam 10.15 pagi itu, lelaki berusia 58 tahun dikatakan dihempap ‘Hydraulic Dump’ yang rebah secara tiba-tiba.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 10.23 pagi.

Katanya, sepasukan lapan anggota dan pegawai bersama jentera serta Unit Bantuan Perkhidmatan Kecemasan (ERMS) dikerahkan ke lokasi kejadian.

“Setibanya di lokasi, mangsa masih terperangkap bahagian enjin lori 10 tan berkenaan. Mangsa disahkan meninggal dunia oleh petugas Kementerian Kesihatan Malaysia (KKM) yang turut hadir membantu di lokasi kejadian,” katanya dalam kenyataan, hari ini.

Menurutnya, mangsa kemudiannya diserahkan kepada pihak polis untuk tindakan selanjutnya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ribut Tropika Podul Dijangka Landa Sabah

KUALA LUMPUR: Jabatan Meteorologi Malaysia (MetMalaysia) mengeluarkan nasihat Ribut Tropika (Podul) yang dijangka melanda kawasan perairan Sabah.

Dalam kenyataan yang dikeluarkan malam ini, MetMalaysia memaklumkan ribut tropika itu boleh menyebabkan berlaku angin kencang dan laut bergelora dan jarak bandar terdekat dengan kedudukan ribut itu ialah kira-kira 1,196 kilometer (km) ke timur laut Kudat, Sabah.

“Berdasarkan pencerapan jam 8 malam ini, kedudukan ribut tropika itu berada kira-kira 140 km ke Tenggara Luzon, Filipina dan sedang bergerak ke arah barat laut dengan kelajuan 35 km sejam,” katanya.

Menurut kenyataan itu, kelajuan angin ribut tropika berkenaan boleh mencapai sehingga 65 km sejam. – BERNAMA


TDM Perkemas Pemantauan Sempadan Sabah

KOTA KINABALU: Tentera Darat Malaysia (TDM) mengatur gerak Ops Kerangka sebagai usaha meningkatkan pemantauan di sempadan negeri ini bagi memastikan ia tidak dibolosi.

Panglimanya, Jen Tan Sri Ahmad Hasbullah Mohd Nawawi, berkata 80 hingga 150 anggota digerakkan menerusi operasi berkenaan yang antara lain turut memberi tumpuan kepada usaha menghalang pergerakan pendatang asing tanpa izin (PATI).

“Kita khuatir ada pihak tidak bertanggungjawab atau PATI membolosi sempadan dan paling membimbangkan jika mereka menjadi ‘pembawa’ kepada wabak COVID-19,” katanya ketika ditemui media hari ini.

Terdahulu, beliau melakukan lawatan ke lokasi pengoperasian penguatkuasaan Perintah Kawalan Pergerakan Bersyarat (PKPB) di Kawasan Tanggungjawab (KTJ) Divisyen Kelima Infrantri, dekat sini.

Yang turut hadir Panglima Medan Timur Tentera Darat, Leftenan Jen Datuk Zamrose Mohd Zain; Panglima Lima Divisyen, Mejar Jeneral Datuk Muhammad Hafizuddeain Jantan dan Pesuruhjaya Polis Sabah, Datuk Zaini Jass.

Mengenai kawalan sempadan, Ahmad Hasbullah berkata, pasukan bertindak kebangsaan ditubuhkan bagi menetukan perairan serta daratan kita tidak mudah dibolosi.

“Kebanyakan lorong tikus yang ada sudah lama wujud. Bagaimanapun, kita sudah arahkan Panglima Medan Timur mengkaji serta memperketatkan kawalan di semua kawasan dikenal pasti.

“Kita akui kawasan di bawah pemantauan terlalu luas, oleh itu kerjasama semua pihak amat diperlukan khususnya daripada orang awam untuk menjadi ‘mata serta telinga’ dalam menyalurkan maklumat,” katanya.- BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tentera Akan Dikerah Jika Rakyat Terus Ingkar

PETALING JAYA: Menteri Pertahanan, Ismail Sabri Yaakob berkata, hanya kira-kira 60% rakyat Malaysia mematuhi perintah kawalan pergerakan yang dikuatkuasakan semalam.

“Jika kita tidak mempunyai pilihan, jika pematuhan kekal pada 60% atau 70%, maka saya percaya ada kemungkinan besar tentera akan digunakan.”

Beliau berkata demikian pada sidang media hari ini selepas mempengerusikan mesyuarat khas menteri berhubung pelaksanaan perintah kawalan pergerakan di Perdana Putra.

Ismail berkata, polis akan mengadakan sekatan jalan sehingga 31 Mac ini untuk memberi penerangan kepada rakyat berhubung perintah kawalan pergerakan.

“Sejak semalam, 504 sekatan jalan dilaksanakan di seluruh negara dan 6,135 kenderaan diperiksa setakat hari ini.

“Polis mengambil tindakan berhemah, iaitu menasihat orang ramai supaya patuh kepada arahan (perintah kawalan pergerakan).

“Saya percaya kalau pematuhan ini tidak meningkat, akhirnya polis akan menggunakan tindakan lebih tegas. Polis telah arahkan semua ketua polis daerah melakukan pengumuman supaya rakyat duduk di rumah.”

Katanya, Jabatan Penerangan turut akan memberi penerangan untuk menyedarkan rakyat mengenai kepentingan mematuhi perintah kawalan pergerakan dalam usaha membendung penularan Covid-19.

“Saya harap semua rakyat mematuhi arahan kerajaan, tujuannya bukan nak menyusahkan rakyat, tetapi menjaga kesihatan dan nyawa rakyat.

“Kementerian Kesihatan menjangkakan kes akan terus meningkat, sebab itu kerajaan melaksanakan larangan ini.”

Beliau berkata, rakyat dibenarkan keluar membeli barang keperluan asas, tetapi mereka perlu menjarakkan diri ketika berada di tempat awam.

Katanya, mesyuarat hari ini bersetuju menubuhkan sebuah jawatankuasa khas dianggotai 19 kementerian untuk menyelaras pelaksanaan perintah kawalan pergerakan.

Semalam, Muhyiddin Yassin merayu rakyat tidak balik kampung atau melepak di luar rumah sepanjang pelaksanaan perintah kawalan pergerakan selama 2 minggu.

Perdana menteri berkata, jika penularan Covid-19 gagal dikawal, kerajaan tiada pilihan kecuali melanjutkan tempoh perintah kawalan pergerakan selepas 31 Mac ini.

Perintah yang mula dikuatkuasakan semalam itu mengharamkan perhimpunan besar-besaran untuk kegiatan agama, sukan, sosial dan kebudayaan, manakala sekolah, premis kerajaan dan perniagaan pula ditutup.

Hanya perkhidmatan asas, pasar raya, pasar awam, kedai runcit dan pasar mini dibenarkan beroperasi, sementara kedai makan dibenarkan beroperasi untuk perkhidmatan penghantaran dan bawa pulang saja. – FMT


Jinjing Kepala

NEW DELHI: Seorang pekerja kilang dengan selamba menjinjing kepala rakannya yang dipenggal ke balai polis selepas membunuh mangsa kerana cuba mengurat ibunya dalam kejadian Sabtu lalu.

Kejadian seumpama itu dilaporkan kali ketiga berlaku membabitkan mangsa yang dipenggal kepala di Karnataka, barat daya India dalam tempoh sebulan.

The Sun melaporkan, rakaman video menunjukkan kejadian mengerikan itu apabila suspek, Pashupati, 24, tiba di balai polis Belakavadi selepas menaiki motosikal sejauh 20 kilometer sambil membawa kepala rakannya, Girish, 35.

Dia memberitahu polis bahawa tindakannya itu kerana rakannya cuba mendekati ibunya dengan mengurat wanita terbabit sebelum dia ditahan polis kerana disyaki membunuh.

Times of India melaporkan, suspek dan mangsa adalah rakan sepermainan sejak kecil, namun hubungan mereka mula renggang tiga tahun lalu disebabkan masalah itu.

Masalah itu turut mencetuskan pergaduhan antara mereka hingga penduduk kampung terpaksa campur tangan, namun Pashupati tetap tidak berpuas hati dan merancang membalas dendam.

Pada hari kejadian, suspek memberitahu kepada mangsa, dia sudah memaafkan lelaki itu sambil menjemputnya datang ke rumah menghadiri satu majlis.

Menurut polis, mangsa menerima jemputan itu sebelum suspek memujuk supaya mengikutnya menaiki motosikal ke kampung Kolathur.

“Apabila mereka tiba di kawasan sunyi, Pashupati menimbulkan semula masalah antara mereka. Selepas pertengkaran, dia memenggal kepala mangsa,” kata polis.

Sementara itu, Mirror melaporkan, Superintendan Polis, Shivaprakash Devaraj berkata, pihaknya masih menyiasat insiden itu, manakala suspek dan mangsa adalah rakan baik.

“Mangsa dipercayai mati pagi itu sebelum kepalanya dipenggal dan dibawa ke balai polis,” katanya.


Ariana Airlines Terhempas

Kabul: Sebuah pesawat dipercayai milik kerajaan Afghanistan, Ariana Airlines terhempas di wilayah Ghazni, menurut jurucakap kanan Afghanistan.

Jurucakap berkenaan, Arif Noori berkata, pesawat jenis Boeing itu terhempas di Sado Khel dalam kawasan Deh Yak di wilayah Ghazni sekitar jam 1.10 petang waktu tempatan hari ini.

Jumlah sebenar kematian akibat nahas pesawat jenis Boeing 737-400 itu belum dapat dipastikan.

Berdasarkan laporan awal media tempatan, pesawat berkenaan dipercayai membawa 83 penumpang.

Namun, terdapat percanggahan maklumat awal di pihak berkuasa tempatan berhubung jumlah penumpang dan destinasi pesawat serta lokasi pesawat itu berlepas.

Sementara itu, pemangku Ketua Pegawai Eksekutif Ariana Airlines, Mirwais Mirzakwal menafikan pesawat syarikat penerbangan itu terbabit dalam kemalangan seperti yang didakwa oleh pegawai kerajaan Afganistan itu.

“Terdapat insiden pesawat terhempas tetapi bukan milik kami. Dua pesawat yang dikendalikan oleh kami iaitu dari Herat ke Kabul dan Herat ke Delhi (India) telah selamat mendarat,” katanya. – Reuters


Banjir Di Sook & Keningau Semakin Pulih, Dua PPS Dijangka Tutup Hari Ini

KOTA KINABALU, 26 Dis: Banjir di Sabah semakin pulih dengan jumlah mangsa banjir di dua pusat pemindahan sementara (PPS) di Sook, Keningau sejak semalam, kekal 95 orang daripada 19 keluarga setakat pukul 8 pagi ini.

Menurut Angkatan Pertahanan Awam Malaysia (APM) Sabah dalam kenyataan, kedua-dua PPS berkenaan juga dijangka ditutup hari ini berikutan keadaan banjir semakin pulih.

PPS itu dibuka selepas Kampung Rancangan Belia Tiulon dan Kampung Sook Pusat dinaiki air berikutan hujan berterusan sejak 23 Dis lepas.

Jalan utama ke Kampung Rancangan Belia Tiulon turut terjejas, bagaimanapun ketika ini air sudah mulai surut.


‘Tunaikan MA63 Bukan Buat Perjanjian Baharu,’ Kata Shafie

KOTA KINABALU : Bekas ketua menteri Sabah Shafie Apdal menegaskan bahawa sebarang penukaran Perjanjian Malaysia 1963 (MA63) memerlukan persetujuan Sabah dan Sarawak serta meluluskan pindaan Perlembagaan Persekutuan dengan sokongan dua pertiga majoriti di Parlimen.

Ahli Parlimen Samporna itu berkata, ini kerana perjanjian ditandatangani Bapa Kemerdekaan, Tunku Abdul Rahman bukan berasaskan keputusan yang dibuat semalaman, tetapi telah melalui banyak rundingan dan dipelajari dengan teliti.

Justeru, Presiden Warisan itu berkata, prinsip yang tertakluk bawah MA63 perlu dipegang dan dilaksanakan dalam meningkatkan hubungan antara Semenanjung serta Sabah dan Sarawak.

Pada masa sama, beliau menolak syor pembentukan MA63 yang baharu seperti yang dicadangkan Timbalan Pengerusi Barisan Nasional (BN) Mohamad Hasan semasa Konvensyen Barisan Nasional (BN) Sabah pada 2 Julai lalu.

“Hanya laksanakan perjanjian itu sepenuhnya. Itu yang dimahukan oleh rakyat Sabah dan Sarawak selama ini.

“Mereka tidak mahu perjanjian baharu. Saya amat kecewa dengan rakan pemimpin Sabah yang sanggup berkompromi berkenaan hak asasi rakyat negeri ini untuk melindungi kepentingan politik mereka.

“Daripada berkompromi, mereka sepatutnya menuntut (dasar) MA63 dihormati dan dilaksanakan sepenuhnya,” katanya.

Tambah beliau, kegagalan untuk menunaikan janji itu akan menghakis kepercayaan, menghancurkan keyakinan, integriti dan akan memecah belahkan hubungan antara Semenanjung dan Sabah dan Sarawak. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tuan Rumah Sambutan Hari Malaysia 2021

KOTA KINABALU: Sabah dipilih sebagai tuan rumah sambutan Hari Malaysia tahun ini pada 16 September ini.

Timbalan Ketua Menteri, Datuk Seri Bung Moktar Radin, berkata sambutan secara sederhana dengan pematuhan ketat prosedur operasi standard (SOP) itu diadakan di Pusat Konvensyen Antarabangsa Sabah (SICC).

Katanya, perkara itu dibincangkan pada mesyuarat jawatankuasa induk Hari Malaysia secara maya yang dipengerusikan bersama oleh Menteri Komunikasi dan Multimedia, Datuk Saifuddin Abdullah, semalam.

“Kita berterima kasih dan menghargai keputusan kerajaan Pusat atas kepercayaan dan penghormatan yang diberikan untuk Sabah sekali lagi menganjurkan sambutan ini,” katanya dalam satu kenyataan, di sini.

Bung Moktar yang juga Pengerusi bersama Jawatankuasa Penganjur Hari Malaysia peringkat negeri, berkata berikutan pandemik COVID-19 yang masih melanda negara, sambutan akan diadakan dengan pematuhan ketat SOP.

“Ia akan berlangsung di tempat tertutup mengambil kira penjarakan fizikal, dengan kehadiran terhad yang sekitar 500 orang. Bagaimanapun ia bergantung kepada situasi semasa penularan pandemik COVID-19 di Sabah,” katanya.

Mengenai pengisian sambutan, Bung Moktar yang juga Menteri Kerja Raya negeri, berkata pelbagai acara sudah siap disusun, antaranya majlis tahlil, persembahan koir dan majlis memotong kek Hari Malaysia.

Katanya, selaras dengan tema sambutan tahun ini iaitu Malaysia Prihatin, satu persembahan khas artis Lembaga Kebudayaan Negeri Sabah yang memaparkan usaha rakyat pelbagai kaum dan agama di Malaysia menangani pandemik COVID-19 turut diadakan.

“Kita berharap melalui sambutan Hari Malaysia ini, bukan saja menyuntik semangat patriotik rakyat Malaysia khususnya generasi muda, kita juga mengajak seluruh rakyat Malaysia bersama-sama bersoladariti memerangi pandemik COVID-19,” katanya.- BH Online


Nampak Anak Dalam Mulut Buaya

KINABATANGAN: Kanak-kanak lelaki disambar buaya dalam kejadian di Sungai Kinabatangan, dekat Kampung Mubibbah Hujung, Kinabatangan, hari ini.

Dalam kejadian 10 pagi itu, mangsa, Asmin Abdullah, 8, dilaporkan mandi dan menurunkan perahu di sungai itu bersama ayahnya.

Pegawai Angkatan Pertahanan Awam Malaysia (APM) Kinabatangan, Kapten Ahmad Roslan Mohd Kamel berkata, mangsa berada di belakang ketika bapanya menurunkan perahu.

“Tiba-tiba ayah mangsa terdengar bunyi kocakan air dan apabila berpaling, dia terkejut melihat anaknya disambar reptilia itu lalu hilang selepas disyaki ditarik ke dalam air.

“Ayah mangsa cuba menyelamatkan anaknya, namun sukar dan sejam kemudian ayah mangsa melihat anaknya timbul dan berada di mulut buaya.

“Mereka kemudiannya cuba mengambil dan mendekati reptilia itu, namun haiwan itu membawa mangsa tenggelam semula ke dalam air,” katanya dalam satu kenyataan media, hari ini.

Menurutnya, kejadian dilaporkan kepada pasukan penyelamat sebelum operasi mencari dan menyelamat (SAR) dijalankan.

Katanya, sehingga 5.30 petang hari ini, mangsa belum ditemui dan SAR ditangguhkan kerana keadaan cuaca tidak mengizinkan dan akan disambung semula pada 8 pagi esok.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat cedera nahas lima kenderaan

EMPAT cedera dalam kemalangan membabitkan lima kenderaan berhampiran bulatan Tun Fuad, Jalan Bukit Padang, Kota Kinabalu, hari ini.

Dalam kejadian 5.30 petang itu, seorang daripada mangsa adalah pejalan kaki wanita yang cedera dirempuh kenderaan terbabit dalam kemalangan berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah ketika dihubungi memaklumkan pihaknya menerima panggilan kecemasan pada 5.50 petang.

Beliau berkata, tiga lagi mangsa lelaki adalah pemandu dan kelindan lori serta pemandu kereta Toyota Avanza.

“Semua mangsa diberi rawatan awal di lokasi kejadian sebelum dihantar ke hospital untuk rawatan lanjut.

“Maklumat berkenaan identiti semua mangsa masih belum diperoleh dan kes diserahkan kepada pihak polis untuk tindakan selanjutnya,” katanya dalam kenyataan media, malam ini.

Menurutnya, operasi ditamatkan pada 6.50 dan keadaan lalu lintas sesak sehingga beberapa kilometer beransur pulih sejurus selepas kenderaan berjaya dialihkan. – Harian Metro


PH tak pernah janji hapuskan PTPTN

SHAH ALAM – PH tidak pernah berjanji untuk menghapuskan Perbadanan Tabung Pendidikan Tinggi Nasional (PTPTN) seperti didakwa sesetengah pihak.

Ketua Penerangan Pemuda PPBM, Ulya Aqamah Husamudin berkata, sebaliknya manifesto PH adalah memastikan bayaran PTPTN ditangguhkan sehingga gaji peminjam mencecah RM4,000.

“PH bukan Pakatan Rakyat (PR). PR dulu ya berjanji untuk hapuskan PTPTN, namun PH telah membina satu polisi baru.

“Dengan keadaan ekonomi sekarang, tidak mungkin akan mencapai pemansuhan PTPTN. PH tak pernah janji hapuskan PTPTN. Dalam manifesto PH, kita akan cuba untuk memastikan bayaran PTPTN ditangguhkan hingga gaji RM4,000,” katanya dalam Wacana Sinar Harian ke-94 berjudul PTPTN: Bayar ke Tak?, hari ini.

Menurut beliau, sesuatu perlu dilakukan bagi memastikan PTPTN dapat bertahan dan terus memberikan bantuan kepada generasi masa depan meneruskan pengajian.

“Dengan keadaan ekonomi dan hutang negara, satu mekanisme baru telah dikeluarkan oleh PTPTN. Tapi mekanisme ini tidak adil dan ia dibantah oleh Armada dan Pemuda PH.

“Alhamdulillah, ia telah dibawa kepada Kabinet dan menangguhkan keputusan PTPTN tersebut. Setakat ini, kita dalam sesi mendapatkan input daripada pemegang taruh dan saya difahamkan dalam sebulan dua akan dikeluarkan satu kertas rundingan awam untuk mendapatkan input lebih banyak,” katanya.

Turut serta sebagai panel ialah Timbalan Setiausaha Agung Parti Sosialis Malaysia (PSM), Bawani KS, Exco Pemuda UMNO, Farhan Khairudin dan Presiden Persatuan Kebangsaan Pelajar Islam Malaysia (PKPIM), Muhamad Nur Iman Abdul Khudus.

Wacana itu menampilkan Nazri Kahar sebagai moderator.  – Sinar Harian


i-Sinar: Kebaikan & Keburukan Mengeluarkan Wang KWSP Dari Akaun 1

KUALA LUMPUR: Kemudahan pengeluaran wang dari program i-Sinar melalui Akaun 1 Kumpulan Wang Simpanan Pekerjaan (KWSP) yang dibuka oleh kerajaan ternyata melegakan ramai pihak.

Inisiatif ini diambil oleh kerajaan untuk membantu semua ahli yang terjejas pendapatan akibat pandemik Covid-19 ini.

Menteri kewangan Tengku Datuk Seri Zafrul Tengku Abdul Aziz telah memperluaskan jumlah pengeluaran iaitu dari minimum RM10,000 ke RM60,000 mengikut kriteria kelayakan ahli tersebut.

Dalam pada itu, pembayaran telah dibuat bermula Januari 2021 dan kemudian secara berperingkat dalam tempoh maksimum enam bulan seterusnya.

Namun demikian, ramai pakar yang membuat berhujah mengenai program i-Sinar ini, termasuklah pandangan ia wajar dilakukan, tidak akan dapat bertahan lama malah ada juga melihatnya sebagai sesuatu yang merugikan.

Oleh itu, pada mereka yang ingin membuat pengeluaran wang KWSP Akaun 1 itu perlu berfikir panjang dan menilai sebaiknya keputusan yang ingin dibuat.

Berikut merupakan kebaikan dan keburukan i-Sinar.

Sejak dilanda Covid-19, kadar pengangguran global telah meningkat sebanyak 4.3 peratus pada enam bulan pertama tahun 2020.

Ini bermaksud ramai yang terkesan dengan ketidakstabilan ekonomi negara yang berpunca dari wabak Covid-19 ini.

Apabila ramai yang tidak mempunyai wang simpanan atau wang kecemasan, mereka sememangnya berdepan dengan kesukaran dalam kehidupan untuk membeli keperluan seharian.

Oleh itu, kemudahan i-Sinar ini sangat membantu untuk meringkan beban mereka dalam perbelanjaan keperluan asas seperti makanan, sewa dan pengangkutan, sekurang-kurangnya dalam tempoh 6 bulan.

Seperti kita tahu perbelanjaan pengguna adalah komponen utama dalam penentu prestasi ekonomi. Jadi apabila kurang pendapatan maka pengguna akan kurang membeli sekali gus mengakibatkan sektor perniagaan dan ekonomi negara terjejas.Justeru pengeluaran i-Sinar dapat membantu mereka yang dipotong gaji, dibuang kerja atau perlu mengambi cuti tanpa gaji untuk terus berbelanja, khususnya untuk keperluan asas.

Antara kebaikan lain membuat pengeluaran i-Sinar ini ialah untuk membantu mempercepatkan pemulihan ekonomi dan aktiviti perniagaan.

Secara umumnya, tujuan utama pencaruman adalah untuk menabung untuk hari tua.

Namun demikian, seorang penyelidik iaitu Hawati Abdul Hamid dari Institut Penyelidikan Khazanah mendapati bahawa lebih daripada 80 peratus pencarum tidak memenuhi sasaran simpanan minimum sekitar RM240,000 di usia persaraan.

Hal ini sangat serius dan merisaukan kerana jumlahnya dilihat tidak mencukupi untuk menampung kenaikan kos sara hidup pada masa depan lebih-lebih lagi dengan pengeluaran yang telah dilakukan sekarang ini.

Bukan itu sahaja, Bajet 2021 juga telah mengurangkan caruman sebanyak 9 peratus berbanding tahun sebelumnya. Ini bermaksud wang persaraan anda akan menjadi lebih berkurang.

2. Tidak semua mampu bayar semula

Program i-Sinar ini tidak seperti i-Lestari, ia berfungsi sebagai pinjaman pendahuluan dan bukannya kemudahan yang diberikan semata-mata.

Apatah lagi sebelum ini anda menyumbang 70 peratus ke akaun 1 manakala 30 peratus ke akaun 2.

Disebabkan anda membuat pengeluaran i-Sinar anda perlu membuat caruman 100 peratus kepada akaun 1 sehingga wang pendahuluan itu dibayar sepenuhnya. Setelah selesai barulah ia akan kembali normal dengan mencarum ke akaun kedua semula.

Oleh itu, kami berharap anda menggunakan wang i-Sinar KWSP itu dengan sewajarnya kerana takut susah di kemudian hari.

Meskipun itu wang anda dan anda mempunyai hak sepenuhnya, ini hanya sekadar mengingatkan sesama kita.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joachim Kalahkan Joniston Bagi Jawatan Timbalan Presiden PBS

KOTA KINABALU: Perebutan jawatan timbalan presiden Parti Bersatu Sabah (PBS) bagi kuota bumiputera bukan Islam yang menjadi perhatian pada pemilihan kali ini menyaksikan Joachim Gunsalam berjaya memenanginya dengan keputusan tipis.

Joachim yang juga timbalan ketua menteri mengatasi Pembantu Menteri Pelancongan, Kebudayaan dan Alam Sekitar Joniston Bangkuai.

Ahli Dewan Undangan Negeri (ADUN) Kundasang itu memperoleh 339 undi manakala Joniston yang juga ADUN Kiulu memperoleh 334 undi sementara sebanyak 65 undi rosak.

Walaupun tewas, Joniston kemudian dilantik sebagai ketua penerangan PBS.

Dua lagi yang dilantik adalah ADUN Matunggong Julita Majungki sebagai setiausaha agung dan Lu Kim Yen sebagai bendahari agung.

Dalam perkembangan sama, satu lagi jawatan timbalan presiden bagi kouta Cina dimenangi bekas ahli Parlimen Kota Kinabalu Yee Moh Chai.

Beliau mengatasi bekas ADUN Tanjung Aru Edward Yong Oui Fah dengan kelebihan 259 undi.

Terdahulu, Menteri di Jabatan Perdana Menteri (Hal Ehwal dan Sarawak) Maximus Ongkili mengekalkan jawatan presiden selepas tidak dicabar.

Seorang lagi iaitu ADUN Tamparuli Jahid Jahim turut mengekalkan jawatan timbalan presiden bagi kuota bumiputera Islam selepas turut tidak dicabar. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost